Тошкент вилояти ҳокимлигида Олий Мажлис Сенати Кенгашининг сайёр мажлиси. У танқидий руҳда бўлиб ўтди - Халқ сўзи\n08:19 07 Октябр 2020 Жамият\nХабар берганимиздек, 2020 йил 6 октябрь куни Тошкент вилояти ҳокимлигида Олий Мажлис Сенати Кенгашининг сайёр мажлиси бўлиб ўтди. Унда, Сенат аъзолари ва қўмита раислари, сенаторлар, Ҳисоб палатаси экспертлари, Сенат ҳузуридаги Ёшлар парламенти аъзолари, вилоят ҳокимлиги мутасаддилари, ОАВ ходимлари иштирок этишди. Сайёр мажлисда Республика вазирлик ва идоралар раҳбарлари, вилоятнинг маҳаллий Кенгашлар депутатлари, мавжуд туман ва шаҳар ҳокимлари онлайн мулоқот тарзида қатнашдилар.\nСенат Раиси Танзила Нарбаева йиғилишни очар экан, Ўзбекистон Республикаси Президенти Шавкат Мирзиёевнинг Бирлашган Миллатлар Ташкилоти Бош Ассамблеясининг 75-сессиясида сўзлаган нутқининг тарихий аҳамияти хусусида батафсил тўхталди. БМТ минбарида юртбошимиз томонидан кўтарилган долзарб муаммолар жаҳон ҳамжамияти томонидан қизғин қўллаб қувватланганлигини таъкидладилар. «Бу ўз навбатида Ўзбекистоннинг жаҳондаги тараққий этган давлатлар ичида обрўси кун сайин юксалаётганлигидан далолатдир», деди Т.Нарбаева.\nСўнгра, Президентимизнинг Қорақалпоғистон Республикасига қилган ташрифлари доирасидаги долзарб вазифалар ҳамда Cардобадаги техноген ҳолатларини бартараф этиш, мамлакатимизда камбағалликни босқичма-босқич тугатиш юзасидан берган тавсияларини муҳим аҳамияти хусусида тўхталди. Сенат ишчи гуруҳи томонидан ҳудудларни ижтимоий-иқтисодий ривожлантириш масалаларини жойларга чиқиб ўрганиш амалиёти жорий этилгани катта самара бераётганини таъкидлади. Жумладан, Тошкент вилоятида олиб борилган ўрганишлар натижалари хусусида тўхталаркан, бундай деди:\n— Йигирма беш йил давомида депутатлармиз ва сенаторлар жим келишди. Жойлардаги муаммолар ечими хусусида мутлақо бош қотиришмади. Бугун янги давр бошланди. Янги Ўзбекистон юз очди. Сенат ишчи гуруҳи томонидан Сардобадаги техноген ҳолат оқибатларини тугатиш, бу ердаги аҳоли турмуш фаровонлигини юксалтириш, шунингдек, республикамизнинг Боёвут, Бўстон, Олот, Тўрақўрғон туманлари, Қарши ва Каттақўрғон шаҳридаги бир қатор муаммоларни бартараф этиш юзасидан амалий таклифлар ишлаб чиқилди. Улар асосида ушбу ҳудудларни ривожлантириш борасида Вазирлар Маҳкамасининг алоҳида қарори тайёрланмоқда. Бу қонуний ҳужжатлар ижроси Сенатнинг алоҳида назоратида бўлади.\nСенат ишчи гуруҳининг Тошкент вилоятидаги ўрганиши натижаларида бир қатор давлат дастурлари ижроси борасида талайгина камчиликлар, уй-жой, йўл қурилиши, маҳаллаларни ободонлаштириш, қишлоқларни тоза ичимлик суви билан таъминлаш, инвестиция дастурларини ишлаб чиқиш борасида қўпол хатоларга йўл қўйилганлиги маълум бўлди. Ижтимоий таъминотга муҳтож оилаларни қўллаб-қувватлаш борасида «Саховат ва кўмак» ҳаракати доирасида кўрсатилган моддий ёрдамларни ўзлаштириш, қўшиб ёзиш, мансабдор шахсларнинг ўз хизмат вазифасини суиистеъмол қилиш каби нохуш ҳолатлар аниқланди. Вилоятда коронавирус пандемиясига қарши кураш борасидаги таҳлиллар ҳам қувонарли эмас. Бу тизимда ҳам кўзбўямачиликларга йўл қўйилган. Бандлик, аҳолини иш билан таъминлаш, янги иш ўринларини яратиш бўйича давлат буюртмасини бажариш борасида эса сохталиклар қалашиб ётибди.\nСенат Раиси бу борадаги ҳолат тўғрисида тўхталар экан, одамлар тақдирига бефарқлик оқибатида, вилоятда аҳоли бандлигини таъминлаш борасида кечириб бўлмайдиган хатоликларга йўл қўйилганлигини санаб ўтди. Ҳисоботларда амалда йўқ бўлган 800та иш ўрини яратилди деб, ёлғон маълумот берилган. Давлат буюртмасига мувофиқ режалаштирилган 5.500 нафарга яқин иш ўрини яратиш топшириғи эса шунчаки таъминланмаган.\nЙиғилишда ушбу ҳолат юзасидан вазирлик ва идоралар раҳбар ва мутасаддилари тегишли тартибда тушунтириш бердилар.\n—Ишчи гуруҳи томонидан вилоятдаги, ижтимоий-иқтисодий ва ҳуқуқ- тартибот идоралари фаолияти таҳлили қониқарсиз эканлигини афсус билан қайт этмоқчиман, дейди, ишчи гуруҳи аъзоси, Бюджет ва иқтисодий ислоҳотлар қўмитасида доимий асосда ишловчи сенатор Малика Қодирхонова. — Импорт маҳсулотларини маҳаллийлаштириш дастури ўрганилганида, қатор лойиҳаларда қўшиб ёзиш ҳолатлари аниқланди. Ҳудуд пойтахт вилояти бўлишига қарамасдан, аҳолини ичимлик суви билан таъминлашда ҳам бир қатор камчилик ва нуқсонлар мавжуд. Масалан, 14та аҳоли манзилларида сув қувурларини янгилаш, таъмирлаш борасида 19,3 миллиард сўмлик маблағ мақсадсиз ишлатилган. Натижада, бажарилиши кўзда тутилган ишлар амалга оширилмаган ва аҳолига ичимлик суви етиб бормаган.\nТошкент, Янгийўл, Чиноз, Қибрай, Зангиота, Бўстонлиқ туманлари ва Ангрен шаҳридаги солиқ тизимининг фаолияти таҳлил қилинганида тадбиркорларнинг давлат олдидаги қарздорлигини ўз вақтида ундириш борасида хатоликларга йўл қўйилгани маълум бўлди. Судларга 21,3 миллиард сўмлик, солиқ қарзини ундириш бўйича даво аризалари ўз вақтида киритилмаган. МИБга эса 46,1 миллиард сўмлик қарзларни ундириш тўғрисидаги солиқ идораларининг қарорлари юборилмаган. Натижада, бюджет тушумларига жиддий путур етказилган.\nАйниқса, бозорлардаги тартиб-интизом бўшаштириб юборилган. Гўшт ва озиқ-овқат маҳсулотлари билан савдо қилувчи шахслар фаолияти ўрганилганида, уларнинг на якка тартибдаги тадбиркор сифатида ва на юридик шахс сифатида рўйхатдан ўтмагани маълум бўлди. Сохта тадбиркорларнинг ноқонуний фаолияти натижасида бюджетга 5 миллиард сўмдан ошиқ солиқ тўловлари ҳисобланмаган.\nСайёр мажлисда таъкидланганидек, Ўзбекистон Республикаси Президенти томонидан қабул қилинган 655 та норматив-ҳуқуқий ҳужжатдаги 4 155 та топшириқдан 41 таси ўз вақтида ва тўлиқ бажарилмаган. Давлатимиз раҳбарининг вилоятга ташрифлари доирасида амалга оширилиши белгиланган 30 та инвестиция келишуви ижроси ўрганилганда, қиймати 622,4 млн. долларлик 14 та келишув ижроси тўхтаб қолганлиги, 339,3 млн. долларлик 7 та келишув ижроси муддатидан кечикканлиги, 450 млн. долларлик 5 та лойиҳа эса умуман бошланмаганлиги аён бўлди. Шунингдек, инвестиция дастурлари доирасида амалга оширилиши лозим бўлган 909 та лойиҳадан 233 тасининг ижроси ортда қолмоқда.\nИшлаб чиқаришни маҳаллийлаштириш бўйича ҳисоботларда ўртача маҳаллийлаштириш даражаси 2019 йилда 67,7 фоиз, 2020 йилнинг биринчи ярим йиллигида 56 фоиз кўрсатилган бўлса-да, ўрганиш натижасида ушбу кўрсаткич мос равишда 48,6 ва 51 фоизни ташкил этган. Ҳисоботларда қўшиб ёзиш ҳисобига ошириб кўрсатиш ҳолатларига йўл қўйилиши оқибатида маҳаллийлаштириш дастури доирасида ишлаб чиқарилган маҳсулотларга ўхшаш маҳсулотлар импорт қилинган.\nЮқорида таъкидланганидек, янги иш ўринлари ташкил этиш бўйича давлат буюртмасини бажаришда ҳам муайян камчиликлар мавжуд. Хусусан, давлат буюртмасидаги 7 та йўналиш бўйича белгиланган кўрсаткич (30 401 та иш ўрни) 32 847 тага ёки 108 фоизга бажарилган бўлса-да, 2 та йўналишда 5 439 та иш ўрни яратилиши таъминланмаган. Танлов асосида 2019 йилда ҳақиқатда яратилмаган иш ўринлари ҳудудлар ва йўналишлар кесимида ўрганилганда, уларнинг сони ҳисоботларда кўрсатилганга нисбатан 797 тага кўпни ташкил қилган.\nЖойларда йўл қўйилаётган хато ва камчиликлар аҳолининг ҳақли эътирозига сабаб бўлмоқда. Бунинг натижасида Сенатга бугунгача вилоят аҳолисидан 800дан зиёд мурожаатлар тушганлиги айтиб ўтилди. Эътирозлар миқдори асосан, Зангиота ва Қибрай туманларида ортиб бормоқда. Т.Нарбаева буларнинг натижаси хусусида жойлардаги ҳоким ва раҳбарларга мурожаат қилар экан: «Ҳокимлик идоралари, Халқ қабулхоналари ишламаяптими?!»,- дея ҳаққоний савол берди.\nМажлисда шу ва бошқа камчиликларнинг сабаблари таҳлил қилиниб, уларни бартараф этиш бўйича чора-тадбирлар белгиланди. Жумладан, Олий Мажлис Сенати ва Ҳисоб палатаси томонидан Тошкент вилоятида ўтказилган ўрганишда аниқланган камчиликларни бартараф этиш ва келгусида уларга йўл қўймаслик юзасидан ишлаб чиқилган чора-тадбирлар дастури тасдиқланди. Унда, жумладан, амалга ошириш муддатидан кечикаётган 10,9 трлн. сўмлик 126 та ҳамда амалга ошмай қолаётган 20,7 трлн. сўмлик 107 та лойиҳанинг ишга туширилишини ўрганиш учун хатлов ўтказиш режа графигини ишлаб чиқиш, шунингдек, истиқболсиз лойиҳаларни ўриндош лойиҳалар билан алмаштириш ва уларни белгиланган муддатларда ижро этилишини таъминлаш каби чора-тадбирлар белгиланди.\nМажлисда муҳокама этилган масалалар юзасидан Олий Мажлис Сенати Кенгашининг тегишли қарори қабул қилинди.\nЙиғилиш сўнггида Т.Нарбаева анъанага кўра, ушбу тадбирда иштирок этган ОАВ ходимлари ва блогерлар учун матбуот анжумани ўтказди. Унда, сайёр мажлисда кўрилган масалалар юзасидан берилган саволлар атрофлича таҳлил қилинди.\nСуратлар муаллифи Нозим Абдуллаев.


04 декабр 2021, Тошкент вақти: 14:53\nБеларусь ишчилар бирлашмаси раиси Сергей Дилевский 1 ноябрь куни мамлакатда умуммиллий иш ташлаш бошланишини эълон қилиб, аҳолини ишга чиқмасликка чақирди. Бу – сиёсий маҳкумларни озод этиш, иш ҳақларини ошириш ва мухолифат кучлари билан музокарага киришиш каби талаблар Беларусь ҳукумати томонидан бажарилмаётганига нисбатан жамоатчилик реакциясидир.\nАммо “Рабочи рух” ишчилар ҳаракати асосчиларидан бири бўлмиш Глеб Сандрос ялпи иш ташлаш эълон қилиш учун ҳали шароит пишиб етилмаган деб ҳисоблайди.\n“Ҳаммаси жуда оддий. Одамлар тайёр эмас. Иш ташлаш учун икки омил бўлиши мумкин – сиёсий ва иқтисодий. Сиёсий омил иш бермади, кўрдик, иқтисодий омилга келсак, Беларусь иқтисодиёти ҳали “минус”га киргани йўқ: одамлар нисбатан яхши иш ҳақи олишмоқда, шу боис нон талаб қилиб кўчага чиқиш фурсати етгани йўқ, деб ҳисоблайман”, дейди у.\nСандрос Беларусь ишчилар бирлашмаси раҳбарларининг ташаббусини “фальстарт ва пахтавон ўқ отиш” деб атайди ва бу қатағонларнинг янги тўлқинини бошлаб бериши мумкинлигидан хавотирда эканини айтади.\nГлеб Сандросга кўра, “Рабочи рух” бирлашмаси иш ташлашга ҳозирлик кўриш, режалаштириш ва умуман, ҳаракат стратегияси тамоман бошқача.\n“Бизнинг платформамиз хавфсиз, у одамларнинг бирлашишига, сўзда эмас, амалда уюшишига имкон беради. Иш ташлашга тайёр етарлича одам тўплашимиз билан ҳаракатга киришамиз. Бу рақам ҳеч кимга сир эмас – 138 минг ёки иқтисодиётда банд аҳолининг 3.5 фоизи. Бу миқдор бир вақтда бошланадиган иш ташлаш муайян натижа бериши учун кифоя қилади”, дейди у.\nСандрос мамлакатдаги энг йирик саноат корхоналаридан бири бўлмиш “Беларуськалий”даги вазият ва ишчиларнинг кайфияти ҳақида гапираркан, улар 1 ноябрь куни иш ташламоқчи эмаслигини билдирган. Унинг айтишича, ишчилар 8 декабрь санасини кутишмоқда – худди шу куни Қўшма Штатларнинг Беларусга қарши иқтисодий санкциялари кучга киради.\n“Ҳозир одамлар маошларидан оз-моз орттириб, ишсиз ва пулсиз қоладиган кунларга ҳозирлик кўришмоқда. Ш боис айтаманки, иш ташлашга қулай фурсат келгани йўқ. Мен корхонадаги кўп эски ҳамкасбларим билан гаплашдим. Ҳеч бири яқин кунларда иш ташлашни ўйлаётгани йўқ”, сўзида давом этади Сандрос.\n“Рабочи рух” бирлашмаси раҳбари Беларусь корхоналари қачон инқирозга юз тутиши ва иш ташлаш учун ҳақиқатда қулай шароит пайдо бўлиши хусусида ўз тахминини айтди.\n“Вазиятни жиддий таҳлил қиладиган бўлсак, бу йилни Беларусь иқтисодиёти бир оз “плюс” ёки ноль натижа билан якунлайди. Аммо келгуси йил қийин бўлиши аниқ. Ана ўшандагина иш ташлаш учун таъсирчан иқтисодий шарт-шароит юзага келади”, хулоса қилади Сандрос.


Сув тўла ариққа тушириб қўйилган кишилар. Уларни ким бундай «жазолади»?\nСув тўла ариққа тушириб қўйилган кишилар....\n27.10.2018 17:11 1 445\nЎзбекистон Бандлик ва меҳнат муносабатлари вазирлиги олти нафар кишининг пахта даласи бўйидаги сув тўла ариққа тизза бўйи тушириб қўйилган ҳолати юзасидан жамоатчиликка мурожаат қилди.\n«Вазирлик ушбу фотосурат олинган жой ва бунга сабаб бўлган вазиятни аниқлашга ёрдам берадиган ҳар қандай ахборотни тақдим этишингизни сўрайди. Ҳар қандай ахборотни +99895-145-88-44 телефон/телеграм рақамига қўнғироқ қилиш ёки вазирликнинг фейсбукдаги саҳифасига шахсий хабар йўллаш орқали маълум қилишингизни сўраймиз», — дейилади вазирлик мурожаатида.\nЭслатиб ўтамиз, бугун, 27 октябрь куни ижтимоий тармоқларда тизза бўйи сувга тушириб қўйилган кишиларнинг фотоси тарқалди. Уларнинг ким экани, «айби» нимадалиги, ким уларни бу тарзда «самосуд» қилгани ҳақида аниқ маълумотлар йўқ.\nБандлик ва меҳнат муносабатлари вазирлиги «Самосуд»\nҲодиса 10/10, 22:01\nЖамият 27/09, 13:37\nЖамият 18/09, 09:44


Норқобил Жалил. «Мен ер билан салом-алик қиламан» — Тоғай Мурод\ntogaymurod.uz 06.07.2017 06.07.2017 Комментарии к записи Норқобил Жалил. «Мен ер билан салом-алик қиламан» отключены\nБиз учун ғайритабиий туюлувчи бу “салом-алик” Тоғай Муроднинг шиори эди ва у бир умр шунга амал қилиб яшади. Чунки у шундай феъл-аъмоли билан, қолаверса, ўзига хос ҳаёт тарзи билан бошқалардан ажралиб турарди. “Бу дунёда ўлиб бўлмайди” дея эрта башорат қилган ёзувчининг вафот этганига бир йилдан ошди. Лекин турли ижодий давраларда, ўқувчилар орасида унинг халқона ижоди, камтарона яшаб ўтган ҳаёти тез-тез эсланади. Мен ҳам суюкли адиб билан боғлиқ айрим ҳаётий ҳикояларни эслашга уриндим.\nГазетада ишлаб юрганимда бир топшириқ баҳонасида Тоғай аканикига қўнғироқ қилдим. Аёлини яқиндан танирдим-у, лекин ўзи билан ҳеч гаплашмагандим. Маъсума опа мен билан самимий сўрашгач, бироз жим қолди-да, жуда хокисор оҳангда: “Ўзбекистон овози”да ишлайдиган журналист укам сиз билан суҳбат қурмоқчи экан”, деди. Шунда у ёқдан: “Қайси бири, Норқобил кўп бўлса”, деган жавоб эшитилди. Менинг ҳам феълим ўзимга яраша бўлса-да, сабр қилиб турдим. Негаки, Тоғай аканинг қайсарлиги ҳақида кўп эшитгандим-у, бироқ телефонга келишидан аввалги “сўроқ”лари сал оғир ботди. Ниҳоят, телефонни кўтарди.\nИзоҳ бердим: “Ҳаёт, адабиёт ҳақида уч-тўртта саволларим бор эди. Қачон вақтингиз бор?” Трубкани қўли билан ёпди шекилли, овози паст эшитилди. “Маъсума, бу бола менданам қўполга ўхшайди-ку!” Сўнг “Эртага опанг шу томонга ўтармиш, айтиб юбораман”, деган гапининг орасидаги “опанг” дея сенсирагани негадир кўнглимни кўтарди.\nЭртаси куни Маъсума опа келди. Узоқ гаплашдик. Тоғай ака мен ҳақимда обдон суриштирибди. “Агар бирор нарса ёзган бўлса, сендан бериб юборсин, ўқийин, кейин ўзи билан суҳбатлашаман”, дебди. Худди шу куни икки-учта шеърларимни кўчириб ўтиргандим, қўлига тутқаздим.\nПешиндан кейин яна қўнғироқ қилдим. Бу сафар Тоғай аканинг ўзи олди. Энди уйим, ота-онам, ўқишим ҳақида сўради ва “Онадан эрта етим қолган экансан-да, шеърингни ўқидим, мениям бошимдан бундай кунлар ўтган, ука. Қайси уруғдансан ўзи?” деб қолди. Жавобимни эшитиб: “Мени энам қўнғиротлардан, Деҳқонободнинг қайсидир қишлоғидан эди. Тоғаларим, холаларим тоғ ошиб эшакда бизникига келишарди, ҳозир узилиб кетдик, билмайман”, деди-да, ёзиб юборган саволларим маъқул бўлганини, эртага суҳбат тайёр бўлишини айтди…\nКеч бўлсаям уйига телефон қилдим. Одатдагидек, яна Маъсума опа трубкани кўтарди. Уйда меҳмонлар кўп экан шекилли, Тоғай акага “Укангиз сўраяпти”, дегач, у киши трубкани олди: “Майли, суҳбат чиқмаса чиқмас, сен ҳеч хижолат бўлма, мен хафамасман, китобга киритаман, келасанми уйга?” деб сўради. “Навбатчи эдим, бугун сал кечроқ қолаяпмиз” девдим, Тоғай аканинг бироз кайфи бор эканми, “Қўйсанг-чи навбатчилигингни, менам дежурлик қилганман газетда. “Ўзбекистон физкултурачиси” деган газет бўларди бир замонлар, бир марта уйга кетиб қолсам, эртаси куни чиқмай қолган, роса тўполон бўлган, Усмон Азимдан сўрасанг, айтиб беради. Хўп, келасанми-келмайсанми?” деган қатъи саволига жавобан бошқа куни боришимни айтдим.\nУч йилча аввал Деновга бордим. “Чағониён” газетаси тажрибаси ҳақида кўрсатув тайёрладик. Зойир Мамажонов гурунгимиз орасида бетоқат бўлаверди. Ниҳоят ёрилди: “Мен бугун Хўжасоатга бораман, деб одамларга ваъда берувдим. Қолаверса, қаҳрамон буваям сизларни кутаяпти. Гуллаган кетмонини кўрсатмоқчи…”.\nХўжасоат Тоғай аканинг қишлоғи. Денов қайдаю Хўжасоат қаёқда?! Бу журналист ўзи нима деяпти, деб ўйладим. Охири ўзи гап очиб қолди: “Тоғай мен билан тўн кийишмаган бўлса-да, энг қадрдон ва дилдош жўрам. У ўқиган мактаб ҳақида “Чағониён”га бирон мақола ёзмоқчийдим. Бу ишниям белига тепдиларинг. Майли энди, кейин бораман. Кетдикми Собир Раҳимовга?” дея деновлик Ўзбекистон Қаҳрамони Иброҳим Файзуллаев даласига чорлади.\nКатта бир тепалик ёнидан ўтаётганимизда Зойир ака ҳайдовчининг елкасига қарсиллатиб уриб: “Тўхта, тўхта ошна, манави, қишлоқда туғилиб қишлоқни унутганларга бир Тоғай Муроднинг далаларини кўрсатайин, — деб қолди. — Қани, тепага чиқиб, бир Деновни томоша қилинглар. Ҳув, нариги тарафдан Хўжасоат ҳам кўринади. Тоғай билан бу ерларни қанча айланганмиз. Лекин шундай роман ёзаётганини ҳеч сездирмаган. Гап-гап билан бўлиб ҳар замонда “Нима ёзаяпсиз, жўра?” деб сўрасам, “Ўқийсиз ҳали, Сурхону Қашқанинг, Фарғонаю Хоразмнинг елкасидан кетмони тушмаган, пешонаси бир умр шўр бўлиб келган ДЕҲҚОНИ ҳақида ёзаяпман”, деб қўярди”.\nХуллас, ўша куни Иброҳим Файзуллаевнинг даласига сал кечикиб бордик. Гап орасида яна Тоғай Мурод ҳақида сўз очилди. Иброҳим ака жўшиб кетди: “Қойилман Тоғайга. “Отамдан қолган далалар”ини ўқиб мендай дийдаси қаттиқ одам ҳам тўйиб йиғладим. Нега денглар-да? Ахир, шундай кунлар ҳаммамизнинг бошимиздан ўтмаганмиди? Асли ҳис қилиш керак экан. Тўғри, бошқаларам деҳқоннинг оғир ҳаёти ва меҳнати ҳақида ёзган. Нимасидандир кўнглим тўлмаган-да. Тоғайди китобини ўқиб, суюндим, бор экан-ку марди, деб юрибман ҳалиям.\nБир нарсани айтай сизга. Мен етмишдан ошдим, бутун умрим далада кечди. Ота-бувам ҳам кенгликларда яшаб ўтган. Лекин Тоғай Мурод мени, сизни, бутун халқнинг дардини, армонини достон қипти, қўшиқ қипти, отасига раҳмат. Лоф эмас, ҳаммаси чин, мени ҳайрон қолдирган нарса, у қаердан шунча гапни, воқеаларни топган экан-а!”\nЗойир ака бўлса қаҳрамоннинг гапини эшитиб, эгат оралаб кетиб қолди. Ёнимизга қайтиб келгач, сўрадим: “Нима, ўзларига тегиб кетдими Ибройим аканинг гаплари, охиригача эшитмадингиз, ахир, сизам катта ёзувчи эдингиз-ку”, дегандим, доим ҳар қандай гапни ҳазилга бурадиган чўрткесар Зойир Мамажонов бу гал босиқлик билан сўзлай кетди: “Менам Тоғайнинг романини бир кечада ўқиб чиқдим, бир кечада… керак бўлса, юз йиллик, икки юз йиллик халқимизнинг армонлари кўз олдимдан ўтди. Биламан, бу романни ёзиш Тоғай учун осон кечмаган. Неча ўн йиллардан бери тайёргарлик кўрган экан у. Халқимизга ҳайкал қўяман деса, кулардим. Бир ҳайкал бўлса, шунча бўлар-да. Шу романни ўқигач, неча кунлаб ўзимга келолмадим. Қаерга бормайин, қайси пайкалга кирмайин, ким билан гаплашмайин, Тоғайнинг ўша гаплари қулоғим остида жаранглаб тураверади”. Тоғай Муроднинг маъракасида Зойир Мамажонов яна оғир армон билан шундай деб қолди: “Энди унинг китобини ўқий десам, юрагим бетламаяпти. Нега десангиз, унинг ёзганлари ҳаммаси ҳақиқат ва энди ҳар эгатда, ҳар пайкалда, керак бўлса, ҳар бир қишлоқда Тоғайнинг изини кўргандай бўлавераман. Кимдир айтибди, ундан бирон зурёд қолмади-я, деб. Тан олайлик, ахир, Тоғай Муроддан қолган ёдгорликни нима билан ўлчаб бўлади?”\nТоғай Мурод билан ўн йил орасида кўп бора суҳбатлашдик. Гоҳи жуда банд ёки кайфияти бўлмаса гапни қисқароқ қилиб: “Яна телефон қиларсан”, деб қўярди. Аввалига бу муомаласи менга сал эриш ҳам туюларди. Кейин кўникиб кетдим ва аксинча, ўзимнинг руҳим тушса ё айримларнинг тилёғламаликларию майда гап-сўзларидан дилгир бўлиб қолсам, ҳеч иккиланмай Тоғай акага қўнғироқ қилардим. У киши бўлса, менинг дардларимни бўлмай эшитарди.\nУ киши билан сўнгги марта, ўлимидан бир ҳафтача аввал гаплашдик. Уйида ёлғиз ўзи экан. Менимча, зерикиброқ турган эканми, ё кайфияти чоғмиди, билмадим, бир соатча сўзлашдик. Мен эса хижолат бўлиб гап орасида: “Ака, узр энди, вақтингизни олдим”, десам ҳам негадир ҳеч хайрлашгиси келмади. Ўша куни мен ҳам нимадандир қаттиқ сиқилиб, Тоғай акага дардларимни айтиб бердим. Шунда у киши: “Эсингдами, бундан саккиз йилча аввал сенга бир гапни айтувдим. Яна такрорлайман, у қулоғинггаям, бу қулоғинггаям қуйиб ол, ҳали эслаб юрасан, акам бекорга бу гапларни айтмаган экан, деб. Мен билан ҳам, сен билан ҳам ошнам, дўстим, оғам деб ўпишиб, қучоқлашиб кўришади ва сал нарига бориб изимиздан минг хил фисқу фасод, иғво тарқатишади. Парво қилма, ундайлар билан ўчакишиб ўтирма, қўявер. Ўзингга ишон. Яна бир гапни айтайин, одам аҳён-аҳён бўлса-да, ўзи билан ўзи гаплашиб, дардлашиб туриши керак экан. Қачонки майда-чуйда гап-сўзларга ўралашиб қолган бўлсанг, ўзинг ҳам майда одамга айланасан. Бир шеърингда “Олти йил яшадим Ёлғизлик билан”, деб ёзибсан-ку. Биз ҳаммамиз қисматнинг одамларимиз. Нимадир ёзаман, яратаман, деб қишлоқдан кечиб келганмиз. У ёқда сену менга кўз тикиб ўтирган қанча қоракўзлар бор. Шуларнинг юзини ерга қаратмайлик…”. дея узоқ насиҳат қилди.\nБарибир ҳайрон бўлдим. Нега кам гапирадиган, устига-устак салом-алик тугар-тугамас: “Нима гап ўзи, бирон нарса ёзаяпсанми? Уйлар тинчми?” дея гапни қисқа қиладиган Тоғай ака бунчалик очилиб кетди, дея ажабландим ҳам. Ким билади, балки раҳматли ўзига мени яқин олиб кўнглидаги бор ҳайрату ҳаяжонларини ўша куни тўккандир.\nБир ҳафтадан сўнг…\nЎшанда май ойининг адоғи эди. Эрта тонгдаёқ Тоғай ака яшайдиган уй ёни одамларга тўлиб кетди. Маҳалла оқсоқоли марҳумнинг яқинларини шошилтирарди: “Тез бўлинглар, кун ёришиб келяпти, Чиғатойдаям кутишяпти бизларни”. Сирожиддин Саййиднинг мунгли овозини эшитдим: “Ёлғизгина синглиси кеча кечқурун йўлга чиққан экан, бирпасгина кутайлик…”. Каттаю кичик аввал бир-бирига, кейин соатига қарайди. Ниҳоят…\nЧиғатой қабристонига етиб келганимизда бу ёқдаям таъзияга келганларнинг адоғи кўринмади. Жаноза ўқилди. Тумонат одам жўр бўлиб “Раҳматлик яхши инсон эди”, дея овоз берди. Қабрига тупроқ тортилаётганида кимдир “аввал яқинлари ташласин” деганди, бирданига юзлаб қўллар белкуракларга ёпишди…\nТоғай Мурод. Бу дунёда ўлиб бўлмайди (роман)


Каттақўрғонда юз берган газ портлаши ҳақида қўшимча маълумот берилди. Қозоғистонлик меҳмон 50 фоизга куйган\nЖамият 19:14 / 08.10.2021 1973\nКаттақўрғон шаҳрида юз берган газ портлаши ҳақида қўшимча маълумот берилди. Қозоғистонлик меҳмон 50 фоизга куйган. Бу ҳақда Самарқанд вилояти Фавқулодда вазиятлар бошқармаси ахборот хизмати хабар бермоқда.\nМаълум қилинишича, бугун, 8 октябр куни соат 4:50 ларда Каттақўрғон шаҳар Фавқулодда визиятлар бўлимига шаҳарнинг Кўхнадам маҳалласи, Тошкент кўчасида жойлашган уйларнинг бирида газ портлагани ҳақида хабар келиб тушган.\nХабарга асосланиб 4:45 да 2 та ёнғин-қутқарув гуруҳи ҳодиса жойига етиб борган. Газ портлаши оқибатида ушбу хонадонга Қозоғистондан меҳмон бўлиб келган 1982 йилда туғилган А.А (эркак киши) куйиш тан жароҳати олиб, Каттақўрғон шаҳар тиббиёт бирлашмасига юборилган.\nШифокорлар томонидан А.А.га юз, бўйин, кўкрак олди, иккала қўл соҳаси термик куйиш ташхиси қўйилган. Унинг танаси 50 фоизга куйиб кетгани маълум қилинган.\nДастлабки суриштирувда аниқланишича, мазкур хонадонда газ бўлмаган. Хонадонга яқин жойда ер остидан автомобилларга сиқилган газ қуйиш шохобчаларига ўтган табиий газ қувуридан сизиб чиққан газ уйга тўпланган ва портлаган.\nҚайд этилишича, ҳодиса жойига ФВБ, ИИБ, ССБ ва бошқа тегишли идораларнинг куч ҳамда воситалари жалб қилиниб, вазият оқибатларини бартараф этиш бўйича ишлар олиб борилган. Ҳозирда ҳолат юзасидан суриштирув ишлари олиб борилмоқда.\nКаттақўрғон шаҳридаги хонадонлардан бирида газ портлади\n08:11 / 01.12.2021 7804


13 Yan 2018 797\nЛатвия ҳавфсизлик хизмати кутубхоналар ходимлари учун янги қоида ишлаб чиқди. Бунга кўра, бундан буён кутубхоначилар ислом дини билан қизиқаётган китобхонни синчковлик билан кузатишлари лозим қилиб қўйилди.\nЛатвиянинг Sputnik агентлигининг таъкидлашича, ушбу чоранинг қўлланилишига сабаб, кутубхоналарда бепул интернет хизмати мавжуд бўлиб, бу террорчилар учун ўз тарғиботларини амалга ошириш учун жуда қулайдир.\nЯнги жорий қилинган қўлланмага биноан, радикал – террорчининг фарқлаш ва илғаш учун бир неча жиҳатларга аҳамият бериш лозим: “Ислом динига кучли қизиқиш, жумладан террорчилик жамиятларига қизиқиш. Террорчиларга нисбатан очиқ хайриҳоҳлик билдириши (асосан ИШИДга); кийимлари ёки бошқа нарсаларда ИШИД нишонини тақиб юриши; интернет тармоғи орқали террочиликка оид видеоматериаллар, зўравонлик, ваҳшийлик акс этган тасвирларга, террорчилик ривожланган ҳудудлар ва террорчиларнинг тарғибот дастурлари билан қизиқиш”.\nШу билан бирга юқорида кўрсатилган белгиларнинг намоён бўлиши кишининг ҳақиқий террорчи эканини исботламайди, дея изоҳ ҳам берилади.\nТаъкидлаш лозимки, мазкур қоидаларнинг жорий қилинишини кутубҳоначилар хурсандчилик билан қарши олмадилар. Уларнинг фикрича, “масалан, ҳафтада уч-тўрт маротаба Қуръон ўқиш учун келган кишини жамият учун ҳавфли жиноятчи дейиш нотўғри”


Ваксинациядан сўнг тиббий ниқоб тақиш керакми? — Sof.uz\n22.08 09:27 516 Тиббиёт\nССВ Матбуот хизмати “COVID-19”га қарши вакцинация бўйича энг кўп бериладиган саволларга Санитария-эпидемиологик осойишталик ва жамоат саломатлиги хизмати бўлим бошлиғи Дилором Турсуновадан жавоб олди:\n— ОИВ билан касалланган ва аутоиммун касалликларга чалинган шахслар “COVID-19”га қарши эмланадими?\n— Бундай ҳолатларда вакцинани ишлаб чиқарган ташкилотнинг тавсияларига амал қилинади. Яъни ОИВ инфекциясига чалинган ва аутоиммун касалликларига чалинган шахсларни, шу жумладан анамнезида оғир аллергик реакциялари мавжуд бўлган инсонларни эмлаш тавсия этилмайди.\nБироқ ҳар қандай ҳолатда ҳам эмлаш тўғрисидаги қарор тиббий кўрик натижасида қабул қилинади. Мабодо эмлашга монелик қиладиган у ёки бу турдаги ҳолатлар кузатилса, тиббий кўрик ўтказаётган шифокор албатта унга эътибор қаратади.\n— Вакцинациядан сўнг ҳам тиббий ниқоб тақиш зарурлиги айтилмоқда. Бунда вакцина олган кишилар ҳам вирус ташувчи бўлиш эҳтимоли борлиги назарда тутилганми? Қандай ҳолларда тиббий ниқоб тақмаслик мумкин?\n— Коронавирусга қарши иммунитет вакцинанинг иккинчи дозаси олинганидан сўнг 3 ҳафта ўтиб пайдо бўлади. Шу давр ичида одам касалликдан тўлиқ ҳимояланмаган бўлади. Шу боис, ҳар бир эмланган инсон профилактика чораларини кўриши керак.\nБундан ташқари, мамлакатимиз ҳудудида тиббий ниқоб тақиб юриш тартиби ҳозирча бекор қилингани йўқ. Эмланганми йўқми – тиббий ниқоб барча учун мажбурий. Агар инсон ёлғиз бўлса, теварак-атрофида катта радиусда бошқа бир мулоқотчи бўлмаса, табиийки, бундай вазиятда ён-атрофда коронавирус юқиш ва юқтириш хавфи бўлмайди. Бундай ҳолатда ўз-ўзидан тиббий ниқоб тақишга эҳтиёж қолмайди.


18:31 / 28.07.2021 | L ) | 494\nАссалому алайкум! Мен яқинда ковид билан касалланиб қолдим. Хўжайиним пневмония бўлдилар бир вақтда. Ахволим оғирлашгани учун қайнонам ота уйимга тузалиб келишга жўнатиб юбордилар, бизга юқмасин яна дедилар. Уйга бордим бундан адам онам жуда хафа бўлишди чунки уйда 3 та ёш бола жиянларим бор эди. Орадан 1 хафта ўтиб кенейим билан акамда шу вирус ташхиси чиқди. Болаларда хам. Манга билдиришмади. Хозир онамгаям юқиб қобди ётиб қолдила. Виждоним жуда қийналиб кетвотти. Ман энди тузалдим қайнонам обкетамиз яхшисиз энди двоттила. Лекин бошқалани касал бўганига этибор бермаяптила жахлим чиқди. Худога солдим дидим кўп мартта. Қиган ишимдан энди афсусланвомман бу қарғиш гапмасми? Энди қандай йўл тутсам тўғри? Келинлик уйимдагиларга муносабатим ўзгариб қолди, кўнглим совуди жуда. Олдингидек давом этолмасам хунук иш бўмидими?\n– Ва алайкум ассалом! Сиз ҳамма нарсани Аллоҳдан деб билинг ва у ишларни унутинг. Бу кетишда оилани бузилишига сабаб бўлишингиз мумкин. Сиз ҳамма ишларни кечирингда савобини олинг. Мусулмонга дард тегса ва уни Аллоҳдан деб билса бу дард у учун неъмат бўлади.\nАна шундай мусибатлар етган пайтда сабр қилган мўминнинг даражаси кўтарилиб, хатолари ўчирилар экан. Шунинг учун каттаю кичик мусибат қаршисида ўзимизни комил мусулмондек тутмоғимиз лозимдир. (“Ҳадис ва Ҳаёт” китобидан). Валлоҳу аълам!


Афғонистон ҳукумати ҳужумларга қарамай толибларни қамоқдан озод этмоқда\n8 апрелда қамоқдан бўшатилган толиблардан бири.\nАфғонистон ҳукумати чоршанба куни яна 71 нафар толибни қамоқдан чиқарди. Бу ҳақда Миллий хавфсизлик кенгаши расмий вакили Жавод Файсал Твиттер саҳифасида хабар бери.\nАфғонистон ҳукумати 8 апрелдан бошлаб Толибон ҳаракати билан эришилган келишувга асосан мазкур ҳаракатнинг қамоққа олинган аъзоларини озод қилишни бошлаган эди. Шу кунгача Толибон ҳаракатининг 432 аъзоси қамоқдан озод қилинди. Толибон эса 12 апрелда Афғонистон ҳукумат кучларининг 60 ходимини қамоқдан чиқарган.\nТолибон ва Афғонистон ҳукумати сўнгги 19 йилда биринчи бора музокара ўтказиб, ўзаро асирлар билан алмашинишга келишиб олган эди. Бу тадбир ўзаро тинчликка эришиш дастури асосида амалга оширилмоқда.\nФевраль ойида АҚШ ҳукумати расмийлари ва Толибон вакиллари узоқ вақтдан бери ўтказилиб келинган музокараларда муросага эришганди. Икки томонлама шартномага асосан Афғонистон Толибоннинг 5 минг аъзосини, Толибон эса Афғонистон ҳукумат кучларининг минг нафар аскарини асирликдан озод қилиши лозим.\nЭришилган шартномага қарамасдан, Толибон мамлакатнинг турли ҳудудларида ҳужумларни давом эттирмоқда. Жумладан,Толибон 21 апрель куни Сарипул вилоятида афғон хавфсизлик хизматининг 11 аскарини, Лоғар вилоятида саккиз нафар полициячини ўлдирган.


Сайлов қачон бўлишини олдиндан билмайдиган юрт – HURRIYAT\n2 oy oldin Behzod 416\nWaving flag of Malaysia on the cloudy sky background\nМалайзия бугунги кунда иқтисодиёти ривожланиб бораётган, аҳолиси юқори турмуш даражаси билан таъминланган илғор мамлакатлар сирасига киради. Энг муҳими, бу мамлакатдаги тинч кечаётган ҳаёт тарзи чет эллик талабаларни Малайзияда таълим олишга чорламоқда.\nМалайзияда таълим тизими икки вазирлик — Ўрта мактаб таълими ва Олий таълим вазирлиги томонидан назорат қилинади. Таълим бўйича асосий қонунчилик акти 1996 йилдаги “Таълим тўғрисидаги қонун”да кўрсатиб ўтилган бўлиб, ушбу қонун ҳужжати дастуриламал бўлиб хизмат қилади.\nМалайзияда Буюк Британия колониал тизими даврида, яъни 1816 йилда очилган “Penang Free School” мактаби Малайзия тарихидаги илк мактаб ҳисобланади.\nДастлаб, ушбу мактабларда малай тили умуман юритилмас, ўқувчиларга фақатгина инглиз тилида ўқиш шарт қилинарди. 1970 йилдан бошлаб, миллий сиёсат асосида ҳукумат инглиз мактабларини малай мактабларига айлантирди. Ушбу ислоҳотлар 1982 йилда якунига етди.\nМактабгача таълим Малайзияда кўпроқ пуллик бўлиб, мажбурий эмас. Шу билан бирга махсус сертификация дастурига эга, биринчи навбатда, педагоглар болалар психологияси, таълим бериш методикаси ва болаларни парваришлаш дастурларини ўзлаштиришади.\nМамлакатда бошланғич таълим эса мажбурийдир. Билимларни текшириш тестлар асосида олиб борилади. Бу тизим 6 йил давом этади. 1-3 синфгача “Tahap Satu” — биринчи босқич деб, 4-6 синфгача эса “Tahap Dua” — иккинчи таълим даражаси, деб юритилади. Ушбу таълимни болалар 7 ёшдан бошлаб, 12 ёшда тамомлашади.\nЎқувчилар орасида хорижлик ёшлар кўпчиликни ташкил этади. Мактабларда асосий фанлардан ташқари, бир қатор клублар ва тўгараклар ишлайди, ўқувчилар спорт ва бошқа турли хил йўналишлар бўйича машғулотларга қатнашишлари мумкин. Биринчи синфдан бошлаб ўқувчи олган билими юзасидан имтиҳон топширади. Бошланғич таълимнинг якунида барча ўқувчилар умумий стандарт тест — “Ujian Pencapaian Sekolah Rendah (UPSR)” топширишади. Тестда ўқувчиларнинг малай ва инглиз тили бўйича билимлари, ҳамда табиий фанлар, математика ва имло қоидалари йўналишида имтиҳон қилинади.\nЎрта маълумот олиш ҳам 5 йил давом этади. Ушбу босқичда ўқиш бироз мураккаброқ сабаби, фанларни яхши ўзлаштира олмаган ўқувчи ўқишдан четлатилиши мумкин. Ўқувчиларнинг ўқишдан ташқари фаолияти қўллаб-қувватланади, рағбатлантирилади. Мунтазам тарзда турли тадбирлар, танловлар ўтказиб борилади. Ўқув курслари якунида ўқувчилар Малайзия сертификатини тақдим этувчи “Sijil Pelajaran Malaysia (SPM)” имтиҳонини топширишади.\nЎқувчилар бир пайтда синхрон равишда нутқ сўзланадиган танловларда қатнашади. Малайзиянинг аксарият мактаб ўқувчилари хореографик элементлар мавжуд бўлган, инглиз тилида айтиладиган “нутқий хор”, деб аталувчи танловда иштирок этади.\nМалайзиянинг кўпгина коллеж ва олий таълим муассасалари ўқувчиларни 11-синфни битиргач ўз сафига қабул қилади. 9- ёки 10-синфни тамомлаган чет элликлар бу ердаги халқаро мактабларда 11-12-синфларда ўқишлари мумкин. Аммо бунинг учун ўқувчи инглиз тилини ўзлаштирган бўлиши керак, агар тил билиш даражаси етарли бўлмаса, хорижлик ўқувчига қисқа муддатли ўқув курслари таклиф қилинади. Қизиғи, бу ерда 12-синфни ғарб дастурлари асосида тамомлаган ўқувчиларга ғарб шаҳодатномаси берилади.\nЎрта мактабни тамомлаган ўқувчи олдида икки танлов туради — ОТМга кириш учун қўшимча таълимга яна икки йил вақтини бағишлаш ёки етуклик аттестатини олиш. Қўшимча таълим учун “Sijil Tinggi Persekolahan Malaysia (STPM)” имтиҳонини топшириш лозим бўлади. Етуклик аттестатини олиш имтиҳони эса бирмунча содда ва осондир.\nОлий таълимнинг асосий бўғини ҳукумат томонидан молиялаштирилади. Олий таълим муассасасига кириш учун, юқорида танишганимиздек, ўқувчида етуклик аттестати ёки қўшимча таълим олганлик сертификати — “STPM” бўлиши лозим. Ҳар йили Малайзия университетлари 150.000 дан ортиқ малакали битирувчиларни тайёрлайди.\nМалайзияда исломий мактаблар ҳам бор. Бошланғич мактаблар — “Sekolah Rendah Agama (SRA)”, ўрта мактаблар эса “Sekolah Menengah Agama (SMA)”, деб номланади. Яна “Sekolah agama rakyat (SAR)” номли мактаб тизими ҳам фаолият кўрсатади. У ерда талабаларга Ислом тарихи, араб тили фанлари ўқитилади.\nУшбу давлатда Канада, Австралия, Сингапур ва Буюк Британия каби давлатларнинг нуфузли университетлари ўз филиалларига эга.\nМалайзия — Осиёнинг энг кўп миллатли мамлакати ҳисобланади, Мамлакатнинг фақатгина 50 фоизи туб аҳоли, 50 фоизининг 23 фоизини хитойликлар, 7 фоизини ҳиндлар қолганини эса бошқа миллатлар ташкил этади. Малайзия халқи расман ислом динига сиғинади. Аҳолининг 61 фоизи мусулмонлар бўлиб, қолганлари насроний, будда ва иудизм динига мансубдир.\nБошқа мамлакатлардан фарқли жиҳати Малайзияда қачон сайлов бўлишининг аниқ муддатини ҳеч ким билмайди. Малайзия Конституцияси парламент сайловларини ҳар беш йилда камида бир марта ўтказишни кўзда тутган. Аммо бош вазир истаган пайтда сайлов кунини эълон қилиши мумкин.\nДунёдаги энг катта гул Малайзияда ўсади. Ва бу раффлезия гули Малайзиянинг энг машҳур ўсимлиги ҳисобланади. Унинг диаметри икки-уч метрдан катта. Аммо у гуллаётганда ўзидан сассиқ ҳид таратганлиги туфайли “жасад гул” номини олган.\nБу ерда ит билан ўйнашган одам ўлим жазосига ҳукм қилинади. Малайзияда итни энг нопок жонивор, деб ҳисоблашади.\nБу ерда ҳамманинг ҳам ошқозони ҳазм қила олмайдиган “мевалар подшоҳи” — дуриан етиштирилади. Аммо унинг ҳиди шу қадар бадбўйки, аксарият ташриф буюрувчиларга уни ўзлари билан олиб юриш тақиқлаб қўйилган.\nМалайзия дунёнинг энг бюджети зўр авиалинияли мамлакатдир. “AirAsia” авиакомпаниясининг қизил-оқ рангли самолётлари Осиёнинг 20 дан ортиқ мамлакатларига парвозни амалга оширади. Бундай парвоз билан манзилга бориб-қайтишни ҳисобга олганда 100 доллар маблағ сарфланади.\nМалайзия пойтахти Куала-Лумпурда дунёдаги энг баланд осмонўпар икки бино — Петронас минораси жуфт ҳолда бўлиб, баландлиги 51,9 метрни ташкил этади.\n— Мамлакат бўйлаб сафар қилиш учун албатта паспорт керак бўлади.\nМалайзиянинг Борнео оролидаги Сабах ва Саравак номли икки штати ўз қонун-қоидаларига эгадир. Бу ерда мамлакат фуқароларидан ҳам паспорт ёки шахсни тасдиқловчи бошқа ҳужжат талаб қилинади.


Ёнғоқнинг хоcияти | Megadunyo.UZ\nОcиё қитъаcи, шунингдек, Шимолий ва Жанубий Америка ёнғоқнинг ватани cаналади. Ўнғоқ дарахти, одатда, экилганидан cўнг ўн-ўн бир йил ўтиб ҳоcилга кирcа-да, минг йилгача умр кўради.\nБир туп дарахтдан 200-250 килограммгача ёнғоқ олиш мумкин. Ҳозир бу ноёб дарахтнинг 15 дан ортиқ нави мавжуд.\nЎнғоқ таркибида А, Е, И, Р, C гуруҳидаги дармондорилар, калий, натрий, фоcфор, темир, магний, кальций, йод каби минерал моддалар мавжуд. Мағизининг олтмиш фоизи ёғлардан иборат бўлишига қарамай холеcтериндан холидир. Бундан ташқари, ёнғоқ оқcилга ҳам ниҳоятда бой. Шу боиc ҳайвонот оқcиллари ўрнини боcа олади.\nЎнғоқ тўйимли неъмат. Яхши пишган ёнғоқ олий навли буғдой нонга ниcбатан икки баробар калорияли. Юз грамм ёнғоқда 650 (бир плитка шоколоддагидан кўп) килокалория мавжуд. Шунинг учун бир кунда икки-учтадан ортиқ ёнғоқ иcтеъмол қилиш тавcия этилмайди. Ўнғоқ таом ҳазмини яхшилаб, меъдани муcтаҳкамлайди, cтенокардия хуружини бартараф этади. Бош мия тўқималарини озиқлантириб, мия фаолиятини яхшилайди. Агар анжир билан қўшиб иcтеъмол қилинcа, жинcий қувватни оширади ва ични юмшатади.\nБу неъмат кекcаю ёш учун бирдек фойдали. Мунтазам иcтеъмол этилганда организмдан cтронций, қўрғошин ва бошқа оғир металларни ҳайдаб, атероcклерозга чалиниш хавфини камайтиради. Кунига тўрт-бешта ёнғоқ иcтеъмол қилинcа, организмнинг атмоcферадаги юқори радиация таъcирига бардошли бўлишига ёрдам беради. Ўнғоқ таркибидаги ёғ хотирани муcтаҳкамлайди, қандли диабетда яхши муолажа ҳиcобланади. Териcи каcалланган кишилар ёнғоқ емаcлиги керак, бироқ хаcталанган терига ёнғоқ мойи cуртилcа, шифо бўлади.\nЎнғоқни эрталабки нонуштада пишлоқ ёки бринзага қўшиб, петрушка ва шивит кўкатлари билан ейиш, айниқcа, фойдали. Унинг мағзидаги минерал моддалар таом таркибидаги дармондори ва бошқа моддаларнинг организмга cингишига ёрдам беради. Ўнғоқ мағзига пишлоқ, майиз қўшиб ейилcа, юрак мушаклари муcтаҳкамланади, шунингдек, аcаб тизимига ижобий таъcир кўрcатиб, жигарни cоғайтиради. Cовуқ кунларда ёнғоқ ейиш организмнинг шамоллашга қаршилигини оширади. Шуни ҳам унутмангки, ёнғоқ мағзидаги ёғ таркибини тез ўзгартиради, меъёрдан ортиқ ейилганда оғиз бўшлиғи ва бодомчалар яллиғланади. Шу боиc, ёнғоқдан cўнг оғизни чайиш ёки нордонроқ мева еган маъқул.\nЎнғоқ мағзидан мураббо тайёрлаб ёки уни аcалга аралаштириб ейиш озғин ва cемиришни ҳоҳлаган кишилар учун фойдали. У жинcий қувватни оширишда ҳам яхши малҳамдир. Агар ёнғоқ мағзини туйиб, тенг миқдорда аcал қўшиб, бир ой мобайнида таомдан ярим cоат кейин икки чой қошиқдан иcтеъмол қилиб, уcтидан cут ичиб юрилcа, қувват янада ошади.\nХалқ табобатида ёнғоқнинг қаттиқ пўчоғидан ҳам фойдаланилади. Ўнғоқ пўчоғи толқон қилиб туйилиб, яраларга cепилcа, уларни тузатади. Меъдада қон кетиш ёки cийдикнинг томчилаб қолиш ҳолати юз берганда эcа, ана шу толқондан бир чой қошиғини ичиш тавcия этилади.


09 август 2020, Тошкент вақти: 04:41\nХалқаро ташкилотлар Каримовнинг Брюсселга ташрифи муносабати билан ЕИ расмийларини "дунёдаги энг шафқатсиз диктатор"га мулозамат қилганликда айбламоқда.\nИслом Каримовнинг Брюсселга ташрифи муҳокама қилинган Қурултой дастурида иштирок қилган тошкентлик сиëсатшунос Фарҳод Толипов назарида бу сафар Ўзбекистон учун хайрли.\nҚурултой иштирокчиси ўзбекистонлик журналист Абдураҳмон Ташановга кўра, Каримовнинг ташрифи боис жаҳоннинг етакчи нашрларида Ўзбекистондаги инсон ҳуқуқлари аҳволига оид таҳлилий мақолалар эълон қилинди. Халқаро инсон ҳуқуқлари ташкилотлари Каримовдай диктаторнинг оëғи Европанинг ҳур заминига етмасин дея норозилик тадбирларига чиқишди. Мана шуларнинг ўзи ташрифнинг самарасидир.\nҚурултойда иштирок қилган Ўзбекистон инсон ҳуқуқлари ташкилоти президенти Абдужалил Бойматов бу ташрифнинг бехайр ва бехосият эканини айтиб, Каримов сафаридан кейин Ўзбекистондаги инсон ҳуқуқлари вазияти "Эски тос эски ҳаммомлигича" қолаверишини таъкидлади.\nЎзбекистон президентининг Брюсселга ташрифининг яхши ва ëмон тарафлари


Ўзбекистонда метро йўлкира ҳақи арзонлаши тўғрисидаги маълумот рад этилдиHaqida.net\nHome Dunyo Ўзбекистонда метро йўлкира ҳақи арзонлаши тўғрисидаги маълумот рад этилди\nТОШКЕНТ, 13 ноя — Sputnik. «Ўзбекистон темир йўллари» компанияси таркибига кирувчи Тошкент метрополитени томонидан йўлкира ҳақи арзонлаши тўғрисида маълумотни расмий равишда рад этди, деб хабар қилди Sputnik мухбири.\nSputnik/ Вячеслав РуновЕр остидаги мўъжиза – Тошкент метроси 40 йиллик юбилейини нишонлади14\n«2016 йил 1 октябрдан метрода янги ойлик йўловчи карточкалари жорий этилганди. Ҳар бир йўл карточкаси 180 марталик йўл чипталари, 23 фоизлик чегирмага эга. Бошқача қилиб айтганда, ойлик йўл карточка эгалари ўтган йили жорий этилган 23 фоизлик чегирма ҳозирги кунда йўлкиранинг — 1200 сўмни ташкил қилади. Шундан келиб чиққан ҳолда, ойлик йўл карточка эгаси бир мартали йўлкира ҳақи 924 сўмга тўғри келади. Бундан ташқари, жорий йил 15 мартдан бошлаб пенсионерлар метрода ҳар куни соат 10-00 дан 16-00гача бепул юришлари мумкин», — дейилган компания томонидан.\nSputnik/ Тошкент метроси – ер остидаги мўъжизаЭслатиб ўтамиз, Тошкент метросида йўлкира ҳақини тўлашнинг автоматлаштирилган тизими татбиқ этилмоқда. Лойиҳанинг дастлабки босқичида Мустаққиллик майдони метро бекати тест синовлари тариқасида махсус турникет ва бир марталик чипта сотувчи автоматлар билан жиҳозланди. Шунингдек, барча бекатларни метал қидириш ускуналари билан жиҳозлаш бўйича иш олиб борилмоқда.\nЮнусобод туманида икки бекат қурилиш ишлари жадал суратларда олиб борилмоқда. Шунингдек, Сергели туманида янги «енгил» метро йўли барпо этилмоқда. Ушбу йўл 6 та бекатдан иборат бўлади.


Сув иншоотларида кейинги мавсумга тайёргарлик бошланди - zarnews.uz\nСув иншоотларида кейинги мавсумга тайёргарлик бошланди\nЗарафшон ирригация тизимлари ҳавза бошқармаси тасарруфидаги 9 та сув омборида таъмирлаш ва ободонлаштириш ишлари олиб борилмоқда. Биргина, “Тўсинсой” сув омбори 42,2 миллион метр/куб сув сиғимига эга.\nБу ердаги ходимларнинг бирдамлиги ва шижоати ёрдамида ҳашар ташкил қилинди. Сув омборининг атрофлари тозаланиб, маъмурий биноси тўлиқ таъмирдан чиқарилди, ҳудуддаги иншоотлар рангланиб, кейинги мавсумга тайёргарлик бошланди.\nШунингдек, бошқарма ва унинг тасарруфидаги бўлимлар томонидан барча сув иншоотларида таъмирлаш, бино атрофларини ободонлаштириш ва бўяш ишлари, канал, зовурлар, ариқларда ҳам тозалаш ишлари олиб борилмоқда. Жойларда сув омборларини таъмирлаш, бўш турган ер майдонларидан унумли фойдаланиш борасида ҳам амалий ишларга қўл урилди.\nЖумладан, “Мўминобод” босимли сув тўғонида таъмирлаш ва ободонлаштиришга қаратилган ишлар якунига етмоқда ва кейинги мавсум учун тайёргарликлар олиб борилмоқда.\nЗарафшон ирригация тизимлари ҳавза бошқармаси матбуот хизмати.\nТеглар: сув иншооти


7 йил аввал 1317 siyrat.uz\nНасроний Нажронларнинг олтмиш кишидан иборат элчилари Пайғамбар алайҳиссаломнинг ҳузурларига ташриф буюришди. Улар эгнига қимматбаҳо кийимлар кийиб, бармоқларига тилла узуклар тақиб олишган эди. Улар Расулуллоҳга сурат солинган гиламлар билан жундан тўқилган кийимлар ҳадя этишди. Сарвари олам суратли гиламни эгаларига қайтардилар ва уларни Исломга даъват қилдилар. «Биз сизлардан бурунроқ ҳақ йўлни топганмиз», деб мусулмон бўлишдан бош тортишди. Расулуллоҳ: «Сизларнинг мусулмон бўлишингизга, аввало, салбга (хочга) чўқинишингиз, иккинчидан, чўчқа гўштини ейишингиз, учинчидан, Аллоҳнинг боласи бор, деб эътиқод қилишингиз ҳалал беради, дедилар. Элчилар: «Исога ўхшаб отасиз яратилган бирон кимса борми?» деб сўрашди. Бунга жавобан Аллоҳ таоло Қуръони Каримдаги Оли Имрон сурасининғ 59-оятини нозил қилди: «Аллоҳнинг наздида Ийсо Одам алайҳиссаломга ўхшайди. Аллоҳ Одам алайҳиссаломни тупроқдан яратди, кейин унга бўл, деган эди, у бўлди».\nАллоҳ таоло насронийларнинг эътиқоди чекланганлигини ошкор этиш учун Оли Имрон сурасининг 61-оятини нозил қилди: «Сен Ийсо ҳақида батафсил маълумотга эга бўлганингдан кейин кимки сен билан баҳолашса, уларга: «Келинглар, ўғилларимизни ва ўғилларингизни, аёлларимизни ва аёлларингизни, ўзларимизни ва ўзларингизни йиғиб, Аллоҳнинг лаънати ёлғончиларга бўлсин, дея Аллоҳга ёлбориб дуо қилайлик, дегин» Пайғамбар алайҳиссалом бу шартни таклиф этганларида насронийлар қатъиян бош тортишди. Ҳар йилнинг сафар ойида минг кишилик кийим, ражаб ойида минг кишилик кийим билан бир уқия олтин миқдорида хирож тўлашга рози бўлишди. Хирожни топшириб олишга ишончли бир одам юборилишини таклиф этишди. Расулуллоҳ уларнинг юртига Абу Убайда Омир ибн Жарроҳни юбордилар. Шундан эътиборан Абу Убайда Ислом умматининг ишончли одами деб аталди.


Россия 1 июлга қадар ғалла экспортини тақиқлади — Sof.uz\nЖАҲОН 5,924,107 2,593,120 362,459\nРоссия 1 июлга қадар ғалла экспортини тақиқлади\n27.04 07:21 191 Жаҳон\nРоссия 1 июлгача ЕОИИдан ташқарида мамлакатларга буғдой, жавдар ва бошқа экинларни экспорт қилишни тўхтатди. Март ойи охирида Россия Федерацияси Вазирлар Маҳкамаси нархларни барқарорлаштириш мақсадида бир қатор дон маҳсулотларига квоталар киритган эди. Шу билан бирга, мамлакат қишлоқ хўжалиги вазирлиги ҳозирда ҳосилнинг прогнозини тузмоқда.\nТаъкидланишича, март ойи охирида Россия ҳукумати 7 миллион тоннагача миқдордаги экинлар учун квотани жорий этишга қарор қилган. Ушбу чора дон нархини барқарорлаштириш, шунингдек, Россиянинг ғалла ва қайта ишланган маҳсулотларга бўлган ички эҳтиёжларини қондиришга ёрдам бериш учун ишлаб чиқилган.\nҚишлоқ хўжалиги вазирлигининг қўшимча қилишича, маҳаллий ғалла экспорт қилувчилар жорий мавсумда чет элга этказиб бериш учун тўлиқ квотани танлаб бўлишган.\nРоссия ғалла ЕОИИ\n26.05 18:58 3167\nКеча, 17:36 2006\n27.05 15:48 1939\n27.05 12:31 1683\nКеча, 15:12 1347\n27.05 15:17 410 Жаҳон\n27.05 10:57 722 Жаҳон\n26.05 17:50 565 Жаҳон\n26.05 09:47 349 Жаҳон


Sahifani chop etish - Илм\nZiyoUz - Haqiqiy o'zbekona forum\nIlm va ziyo => Ma'rifat => Mavzu boshlandi: MirzoMuhammad 21 Noyabr 2018, 14:06:39\nYuborildi: MirzoMuhammad 21 Noyabr 2018, 14:06:39\nБешикдан лаҳадгача илм изла.\nNom: Javob: Илм\nYuborildi: MirzoMuhammad 21 Noyabr 2018, 14:07:20\nМАКТАБ ВА ЎҚИМАК\nБугунги кунда она юртимизнинг қай томонига юзланманг, кўркам қад кўтарган илм даргоҳларига кўзингиз тушади. Бу даргоҳларда қанча-қанча келажагимиз куртаклари ниш отмоқдалар. Имом Бухорий, имом Термизий, имом Мотуридийлар, Самарқандий, Насафий, Бурҳониддин Марғилонийлардек, Абу Али ибн Сино, Абу Райҳон Беруний, ал-Хоразмий, ал-Фарғоний, Мирзо Улуғбеклар каби забардаст алломалар юртининг фарзандлари яна аждодлари изига интилмоқдалар. Қай соҳада бўлмасин илмга интилиш бор. Майли у олим бўлсин, зиёли бўлсин, ходим бўлсин ёки ишчи бўлсин – маърифатли бўлмоғлик бугунги кун талаби бўлиб бормоқда. Чунки илм икки дунёнинг бахту-саодатига олиб боргувчи асосий омилдур.\nЗирр ибн Ҳубайшдан ривоят қилинади. «Сафвон ибн Ассол (р.а.) ҳузурларига икки маҳсига масҳ тортиш хусусида сўраш учун бордим. У зот:\n«Эй Зирр, сeни нима нарса олиб кeлди?» дeдилар. Шунда мeн:\n«Илм талаби», дeдим. У зот:\n«Албатта фаришталар толиби илмнинг илм талаб қилганидан миннатдор бўлиб, қанотларини унга ёзишади», дeдилар.\nАбу Мусодан (р.а.) ривоят қилинади. Расулуллоҳ (с.а.в.):\n«Аллоҳ мeн билан юборган ҳидоят ва илмнинг мисоли худди ерга тушган ёмғирга ўхшайди. У ер яхши бўлиб, сувни ўзида қабул қилиб, ўт-ўлан ва ўсимликларни ўстиради. Унинг баъзи жойлари қаттиқ бўлиб, ўзида сувни тўплайди. Бу сув билан Аллоҳ инсонларни нафлантиради. У сувдан ичиб, бошқа нарсаларини суғориб, экинларига ҳам қуядилар. Яна бошқа жойлари тeкис бўлиб, ўзида сув тўпламайди ҳамда ўт-ўлан ўстирмайди. (Аввалгининг) мисоли худди Аллоҳнинг динида фақиҳ бўлган кишига ўхшайди. Аллоҳ мeн билан юборган нарса унга манфаат бeриб, ўзи ўрганиб, бошқаларга ҳам ўргатади. (Иккинчисининг) мисоли бeпарво бўлиб, бошини ҳам кўтариб қўймаган кишига ўхшайди. (Учинчиси) мeнга юборилган Аллоҳнинг ҳидоятини қабул қилмаган кишига ўхшайди», дeдилар. Имом Бухорий ва Муслим ривоятлари.\nАбу Ҳурайрадан (р.а.) ривоят қилинади. Расулуллоҳ (с.а.в.):\n«Кимки илм талабида бир йўлга қадам қўйса, Аллоҳ таоло жаннат йўлини унга осон қилади. Бирор жамоа Аллоҳнинг уйларидан бирига Аллоҳнинг китобини тиловат қилиш ҳамда ўзаро ўрталарида дарс қилиш мақсадида жамланадиган бўлишса, уларга хотиржамлик тушиб, раҳмат қоплаб ва фаришталар ўраб олишади. Аллоҳ таоло Ўзининг ҳузуридаги (фаришталар) билан буларни эслайди. Кимки амали (хатти-ҳаракати)ни сусайтириб қўйса, насаби хатти-ҳаракатини тeзлата олмайди (яъни, унинг амали ноқис бўлса, насаби амал қилувчилар мартабасига олиб чиқмайди)», дeдилар. Имом Муслим ривоятлари. (Риёзус солиҳийн. Абу Закариё Яҳё ибн Шараф Нававий. зиёуз.cом кутубхонаси)\nЎқишни, ёзишни билган кишиларни мeвали дарахтларга ўхшатурлар. Мeвали дарахт мeвалари ила халқларни ризқлантируб турганлари каби ўқишёзишни билган одамлар ҳам ўзларининг илмлари ила халқларни ризқлантируб турадирлар. Шунинг учун ўқиш-ёзишни ёш бола вақтидан бошлаб ўрганиш лозим.\nЎтган умрни қайтариб бўлмас. Умр энг қимматли бир давлатдир. Дeмак бу қимматли бўлган давлатнинг қадрини билиш кэр ак. Одам учун ишончли бўлган камолат фақат илмдир. Илмдан бошқа камолотларнинг ҳeч бири ишончли эмасдир. Бугун бор, эртага йўқ. Ўқиган нарсаларни яхши англаш, англаган нарсаларни гўзал хотирлаш лозим. Ўқимоқнинг фойдаси фақат шул вақтдагина бўлур. Йўқса, англар-англамас ўқимакдан маъно чиқмас.\nОдам ҳам, ҳайвон ҳам инсондир, лeкин ҳайвонлиги емак ила, инсонлиги eса, ўқимак ила бўлур. Ўқимаган кимсаларнинг тўрт оёқли ҳайвонлардан айирмалари йўқдир. Буни эса, ҳар ким биладир.\nЎқимак ўрунлари мактаблардир. Мактабларда ўқишёзишга, Аллоҳ таоло ҳазратига қуллуқ этишга ўргатурлар. Халқлар ила қатнаша билув, улар ила муомала қилув равишлари ҳам мактабларда ўргатиладир. Ўқитувчилар, яъни муаллиму муаллималар болаларни ҳайвонликдан чиқариб инсон қилиш учун тиришувчилардир. Ушбунинг учун мактабни ҳам муаллиму муаллимларни суймак ва кўнгил қўйиб ўқимак керак. (Ризоуддин ибн Фахруддин. Аҳлу аёл. зиёуз.cом кутубхонаси)\nИсомиддин Сайфуллаев. Асака т. "Имом Муҳаммад" жомеъ масжиди имом хатиби


Президент Самарқанддаги хонадонда меҳмон бўлди (фото)\nуйлар қуриш киритилган эди. 2018 йилнинг ўзида жами 1 минг 344 хонадондан иборат 32 та 7 қаватли кўп қаватли арзон уй барпо этилди. Бундан ... Жасур Турсунқулов ва Жамшид Каттақуловлар оилалари кўчиб кирган янги хонадонларни кириб кўрди, уй соҳиблари билан суҳбатлашди. Шу ерда Қорасув ...\nхонадонларда мажбурий тарзда газоанализаторлар ўрнатилади\nпрофилактикаси ва жиноятчиликка қарши қурашиш тизимига «Хавфсиз хонадон» концепцияси жорий этилади; 2022 йил 31 декабрга қадар республиканинг ... йил 1 январдан бошлаб жисмоний шахсларнинг уй-жойлари ва хонадонларига фойдаланиш учун бериладиган қўриқлов техник воситаларини ...\nЎзбекистоннинг ҳар 100 хўжалигига 50 та компьютер тўғри келади\nСтатистикага кўра, аҳолининг шахсий енгил автомобиллар билан таъминланганлик даражаси 2017 йил якунларига келиб ҳар юзта уй хўжалигига 44 тага етган.\nОлмалиқда маст ҳолатда тамаки чеккан хонадон эгасининг уйида ёнғин чиқди\nилк кунида, эрта тонгда Олмалиқ шаҳридаги хонадонлардан бирида ёнғин содир бўлди. Бунинг оқибатида 6 кв.метр майдондаги уй жиҳозлари ёниб кетган. Фото: «Xabar.uz» «Xabar.uz» манбасининг ... «Xabar.uz» «Xabar.uz» манбасининг хабар беришича, ёнғин чиқишига хонадон эгасининг тамаки маҳсулотини истеъмол қилишда эҳтиётсизлик қилгани ...


Эшкак эшиш / Olamsport.com\n16 Кутилмаган хабар. Шоҳжаҳон Эргашев фаолиятини якунлаяпти\n0 2694 23 окт, 12:54\n0 2169 22 окт, 15:18\nЭшкак эшиш\tСамарқандда параканоэда эшкак эшиш бўйича Осиё чемпионати: дастлабки совриндорлар рўйхати\nСамарқанддаги махсус эшкак эшиш мажмуасида 23 ёшгача бўлган ва ундан кичик ёшдаги спортчилар ўртасида Осиё чемпионати, параканоэ бўйича Осиё чемпионати ҳамда Осиё Кубоги мусобақаларига старт берилди.\n0 1934 21 окт, 10:44\n0 2271 14 окт, 16:40\nЭшкак эшиш, Олимпия ўйинлари\tГулбаҳор Файзиева: "Аргентинага боришдан мақсадим олтин медаль қўлга киритиш эди"\nХабар бериб ўтганимиздек, байдарка ва каноэда эшкак эшиш бўйича яккалик баҳсларида иштирок этган ҳамюртимиз Гулбаҳор Файзиева олтин медаль эгасига айланди.\n0 2006 13 окт, 09:19\n0 2110 08 окт, 15:49\n0 1957 05 окт, 16:01\n0 1759 04 окт, 10:17\nЭшкак эшиш\tАкадемик эшкак эшиш бўйича ёшлар ўртасида Ўзбекистон чемпионати ўтказилади\n5-8 октябрь кунлари Тошкент денгизида академик эшкак эшиш бўйича 2001 йил ва ундан кейин туғилган спортчилар ўртасида Ўзбекистон чемпионати ўтказилади.\n0 1781 04 окт, 07:48\nЭшкак эшиш\tАкадемик эшкак эшиш. Ўзбекистон Кубогининг учинчи босқичи якунланди\nТошкент денгизида академик эшкак эшиш бўйича Ўзбекистон Кубогининг учинчи босқичи мусобақалари ниҳоясига етди.\n0 1509 28 сен, 09:07\nЭшкак эшиш\tАкадемик эшкак эшиш бўйича Ўзбекистон Кубогининг учинчи босқичи ўтказилади\n1-4 октябрь кунлари Тошкент денгизида академик эшкак эшиш бўйича Ўзбекистон Кубогининг учинчи босқич мусобақалари бўлиб ўтади.\n0 2006 11 сен, 18:18\n0 2130 09 сен, 16:08\nЭшкак эшиш\tСлаломда эшкак эшиш: ғолиб ва совриндорлар номи аниқланди\nТошкент шаҳридаги Бўзсув каналида Мустақиллигимизнинг 27 йиллигига бағишлаб слаломда эшкак эшиш бўйича Республика турнири ўтказилаётганлиги ҳақида хабар бергандик.\n0 1784 08 сен, 17:02\nЭшкак эшиш\tСлаломда эшкак эшиш бўйича Республика мусобақасида ғолиблар аниқланмоқда\nПойтахтимизда Мустақиллигимизнинг 27 йиллигига бағишлаб слаломда эшкак эшиш бўйича мусобақа бошланганлиги ҳақида хабар бергандик.\n0 1766 08 сен, 14:59\nЭшкак эшиш\tСлаломда эшкак эшиш. Мустақиллигимизнинг 27 йиллигига бағишланган мусобақа бошланди\nТошкент шаҳридаги Бўзсув каналида Мустақиллигимизнинг 27 йиллигига бағишлаб слаломда эшкак эшиш бўйича Республика турнири старт олди.\n0 5171 24 авг, 11:44\nЭшкак эшиш, Осиё ўйинлари\tОсиё ўйинлари-2018. Бугунги кумуш медалимиздан ФОТОГАЛЕРЕЯ\nИндонезиянинг Жакарта ва Палембанг шаҳарларида 18-Осиё ўйинларининг бешинчи кунги баҳслари давом этмоқда.\n0 4701 23 авг, 13:13\nЭшкак эшиш, Осиё ўйинлари\tОсиё ўйинлари-2018. Бугунги ягона олтин медал тақдирлашидан ФОТОГАЛЕРЕЯ\nХабар берганимиздек, бугунги кун учун ҳозирча ягона бўлиб турган олтин медални академик эшкак эшиш баҳсларида икки Шаҳбоз терма жамоамизга келтирганди.\n1 3240 22 авг, 10:17\nЭшкак эшиш, Осиё ўйинлари\tОсиё ўйинлари-2018. Икки кишилик эшкак эшувчиларимиз ҳам финалда!\nПалембанг шаҳридаги Жакабари каналида 18-Осиё ўйинларининг академик эшкак эшиш бўйича мусобақаси давом этяпти.\n0 3409 22 авг, 09:47\nЭшкак эшиш, Осиё ўйинлари\tОсиё ўйинлари-2018. Тўрт кишилик эшкак эшувчиларимиз 2-ўрин билан финалга чиқишди\nХабар берганимиздек, Палембанг шаҳрида Осиё ўйинлари дастуридан ўрин олган академик эшкак эшиш бўйича мусобақа давом этмоқда.\n0 4303 21 авг, 16:24\nЭшкак эшиш, Осиё ўйинлари\tОсиё ўйинлари-2018. Тўрт кишилик эшкак эшувчиларимиз энг яхши натижа билан финалга чиқишди+ФОТО\n0 2435 08 авг, 08:02\nЭшкак эшиш\tАкадемик эшкак эшиш. Бугун Чехияда жаҳон чемпионати бошланади\n0 2083 03 авг, 12:59\nЭшкак эшиш\tЁш эшкак эшувчиларимиз жаҳон чемпионатида иштирок этадилар\n5-13 август кунлари Чехиянинг Речице шаҳрида академик эшкак эшиш бўйича ёшлар ўртасида жаҳон чемпионати бўлиб ўтади.


Бугун Қарши шаҳрининг “Насаф” академияси сунъий қопламали майдонида, “Шўртан” ва “Андижон” жамоалари Ўзбекистон аёллар чемпионати U-16 Биринчилиги финал босқичининг “А” гуруҳидан ўрин олган 3-тур баҳсида қатнашишди.\nУчрашувнинг биринчи ва иккинчи бўлимида ҳам иккала жамоалар кучлари тенг келди. Натижада 1-очкони қўлга киритиб 0:0 ҳисобида нурсиз дурранг билан якунлашди.\n“АНДИЖОН-W U-16”: 99.Сарвиноз Эргашева, 3.Одина Муроджонова, 4.Манзура Ибрагимова, 7.Ойистахон Мадаминова, 8.Ойдин Абдураззоқова (с), 9.Ойдин Азимова, 10.Гулчирой Абдумухторова, 13.Ўғилой Жумабоева, 18.Бахтигул Мингбоева, 22.Робия Мирзаева, 29.Райхон Авазбекова.\n“ЗАҲИРА”: 1.Ғавҳар Абдулатипова, 2.Бахорой Жўраев, 16.Шодиёна Хайдаралиева, 17.Зарнигор Абдужалилова, 21.Мохларой Миробидова.\n“Бунёдкор - W” - “Хоразм - W” (5:1),\n“Динамо - W”- “Металлург - W” (5:0),\n“Шўртан - W” - “Андижон - W” (0:0)\n“Арал Самали - W” - “АГМК- W” (0:1)\n“Шўртан” ПФК матбуот бўлими хизмати .


ЎФФнинг янги президенти Очилбой Раматов: "Ишни қуйи поғонадан, худудлардан бошлаш лозим" » Ўзбекистон янгиликлари – Zamin.uz\n, 16 2021, 04:28\n25 янв, 12:04 4 733 Спорт\nЎзбекистон футбол ассоциацияси президенти Очилбой Раматов навбатдан ташқари ҳисобот сайлов йиғилиши давомида маъруза қилиб ўтди.\n«Ўзбекистон футболи бошқалардан кам бўлмаган тарихга эга. 1912 йилда Қўқонда илк футбол жамоаси ташкил топган. Демак, футболимиз тарихи ўша вақтга бориб тақалади. Ҳозир дунёнинг кўплаб давлатлари футболи, масалан араб ўлкаларида футбол ривожланиб кетди. Аммо ўша вақтларда улар футбол нималигини билганми? Йўқ. Бироқ футбол ривожи учун астойдил иш олиб боришди ва дунё даражасига чиқа олишди. Биз эса ортга кетдик.\nҲар бир мухлис Ўзбекистон футбол ассоциациясидан натижа сўрашга ҳақли. Халқнинг бунга ҳаққи бор. Илгари стадионларга мухлислар кўп келар эди, аммо ҳозир ҳаммаси ўзгариб кетди. Пойтахтда стадионлар ҳувиллаб қолди. Бунга сабаб сифатида кўнгилочар жойлар кўплиги айтилади. Аммо вилоятларда ҳам бор кўнгилочар жойлар, аммо улар стадионга келадику! Агар стадионда ишқибоз бўлмаса, биз ҳам бўлмаслигимиз керак. Асосий мақсад — халқ учун ишлаш. Театрга томошабин келмаса, спектакл қўйиладими? Бизда ҳам шундай бўлиши керак.\n«Пахтакор»га келган 55 минг мухлис қани? Бизда ҳозир футбол йўқ, балки бошқача «ўйинлар» бор. Охирги вақтда бирозгина тартиб ўрнатилган эди, мана натижа ҳам яхшиланмоқда. Терма жамоа бош мураббийи ишига аралашишга ҳеч кимнинг ҳаққи йўқ.\nЭслатиб ўтамиз, бугун, 25 январь куни бўлиб ўтган Ўзбекистон футбол федерациясининг навбатдан ташқари ҳисобот-сайлов конференциясида ЎФФ бундан буён Ўзбекистон футбол ассоциацияси деб номлангани маълум қилинди. Конференцияда Бош вазирнинг биринчи ўринбосари — «Ўзбекистон темир йўллари» АЖ бошқаруви раиси Очилбой Раматов ЎФА президенти этиб сайланди.\nРаматов ЎФФнинг собиқ раҳбарини танқид қилди 25 янв, 16:40\nЎФА президенти Очилбой Раматов: "Ўзбек футболи араб футболидан ҳам ортда қолди" 25 янв, 12:57


Лондонда анжуман: Ўзбек маданиятида дутор ва аёл ижрочилар ўрни - BBC O'zbek\nЛондонда анжуман: Ўзбек маданиятида дутор ва аёл ижрочилар ўрни\nЛондондаги Қироллик Антропология Марказида шу кунларда ўзбек мусиқасида дуторнинг тутган роли борасида илмий-ижодий анжуман бўлиб ўтди. Ушбу анжуман уюштирувчиси доктор Розия Султонова ўз таасуротларини Би-би-си билан ўртоқлашди.\n"Инсоният тарихини ўрганишда 150 йилдан бери иш олиб бораётган тарихий Қироллик Антропология Марказида дутор мусиқаси анжуманини олиб бориш учун таклиф этилганим мен учун катта шараф эди.\nМумтоз мусиқа асбоби дутор, аёллар томонидан ижро этилувчи мусиқа ва ўзбек маданиятини тақдим этиш мени ҳамиша фахрлантиради. Чунки мен бу соҳада 25 йилдан бери илмий тадқиқотлар олиб бораман.\nАнжуман жуда қизғин ўтди.\nДуторга келганда, у ўзбек маданиятида муҳим ўрин тутувчи мусиқа асбобидир.\nМарказий Осиё халқларининг бошқа мусиқа асбоблари орасида дутор ўзининг "аёлий" рамзи билан таниш ва дуторчи аёллар анчайин кўп.\nБундан ташқари дутор Марказий Осиёда суфий тариқатини оилада сақлаган аёллар орасида ҳам жуда муҳим рол ўйнайди.\nЎзбекистонда эса дутор аёлларнинг уйда мусиқа ижро этишлари, аёллар иштирокидаги гап-гаштаклар, шеърхонликлар ва сўфийлик расм-русмларини ижро этишда фойдаланиб келинган тарихий ролга ҳам эга.\nБаъзида, доира истисно, дутор аёллар томонидан чалиниши мумкин бўлган ягона мусиқа асбоби сифатида ҳам кўрилган.\nМусиқачилар эса дуторнинг ҳилол шакли, узун ва ингичка бўйни, доира шаклидаги қорни туфайли лайлакка менгзатадилар. Оҳанги ҳам учиб бораётган лайлаклар овозига ўхшатилади.\n"Икки тор" маъносини берувчи дуторнинг торлари Ўзбекистонда асосан шойидан ишланади.\nЎзбекистон шаҳар ва қишлоқларидага гап-гаштак, тўй-ҳашамларда қўлга олинадиган асосий мусиқа асбоби ҳам дутордир.\nУнинг торлари шойидан ишлангани учун юмшоқ оҳанг беради ва уй ичида, осуда фазода чалишга жуда мосдир.\nОвоз ёки бошқа мусиқа асбобларига жўр бўлиш учун ҳам жуда қулай.\nКлассик мақомларни ижро этишда дутор бошқа асбоблар билан бирга чалинади.\nАсрлар мобайнида Марказий Осиёда аёллар деярли бор вақтини уй ичкарисида ўтказишган.\nЛекин уларнинг мусиқа ва адабиётдаги роллари ўзига яраша бўлган. Турли манбалардан биз уларнинг дутор чалиш тарихида тутган ўринлари ҳақида ҳам маълумот ола биламиз.\nТарихий миниатюраларда дутор чалаётган аёллар сиймосини учратиш мумкин. Шуниндек, Нодирабегим шеъриятининг Ўзбекистонда нашр этилган нусҳасида унинг аёл дуторчи жўрлигида шеър ўқиётгани расми бор.\nФарғона водийсида кўплаб таниқли аёл шоирлар яшаб ижод қилгани туфайли сўфийлар тариқатидаги дутор чалиш анъаналари ҳам айни шу минтақада кўпроқ кўзга ташланиши табиий.\nСўфий расм-русумларини ҳам ўз ичига олган қиз-жувонларнинг гап-гаштакларида мусиқалар яралиб, дуторнинг юмшоқ оҳанглари туфайли уни куну-туннинг истаган вақтида чалиб, ёпиқ кичик хоналарда қўшиқ айтиб, рақс тушиш имкони яралган.\n19 аср охирларида баъзи сураткашлар олишга муваффақ бўлган фотосуратларда аёл дуторчиларни кўриш мумкин.\nАна шу каби суратлардан бири Хива хонлиги пойтахти Хоразмда 1896 йили Россиялик саёҳатчи Волжинский томонидан олинган.\nСуратда ҳашаматли бир хонада беш қиз қўлларида дутор, доира, шеърлар битилган китоб ва гуллар ушлаб турганлари кўзга ташланади. Уларнинг уст-бошларидан профессионал санъаткор эканликлари ҳақида хулоса чиқариш мумкин. Улар тўй маросими ёки сўфий анжуманида аёллар даврасида ўз маҳоратларини намойиш қилганларини тахмин қилишимиз мумкин.\nАбдулла Қодирийнинг " Ўтган кунлар" романида ҳам Марғилондаги аёллар гаштагида дуторчи қизлар мусиқа ижро этишгани саҳнаси бор.\nЧўлпоннинг «Кеча ва Кундуз»и асарининг аёл қаҳрамонлари Қумри, Зеби ва бошқалар дутор чалиб, қўшиқ ижро этганлари ва рақсга тушганлари акс эттирилган.\nУлар қўшни қишлоққа йўл олар эканлар, от қўшилган аравадаги саёҳатлари мобайнида дутор чалиб, қўшиқ айтиб борадилар.\nДутор Фарғона водийси профессионал аёл қўшиқчилари ижодида ҳам муҳим рол ўйнайди. Британия Овоз ёзиш Архивида сўфий қўшиқларининг таниқли ижрочиси Тожинисо қўшиқлари бор. Унинг мумтоз ва фолклор қўшиқларини Британининг Grammophone ширкати 1906 йили ёзиб олган.\n1920 йили Андижонда ташкил этилган Мусиқий Драма театри саҳнасида ҳам аёл дуторчилар пайдо бўлишган.\n1996 йили ушбу театрнинг актрисаларидан бири бўлган 90 ёшни қоралаган Шарофат Аҳмедованинг мен билан суҳбатида айтишича, ишга олинажак актрисалардан дутор чала билиш талаб қилинган экан.\nФарғонадан қатор таниқли дуторчи аёллар чиқишган. Муҳтарам Азизова (1930-95) ва Кимсанхон Аҳмедова (1942- 2004) каби ижодкорлар ҳатто катта ашула, ёки Фарғона-Қўқон саройларида удум бўлган жўранавоз русумидаги қўшиқларни ҳам айтишган. Жўранавоз сўфийларнинг зикр русумига монанд ижро усули бўлиб, асосан баланд овозли икки ижрочи томонидан ижро этилади.\nДутор мусиқаси Шўролар даврида йирик ўзгаришларни бошдан кечирди. Анъанавий сўфий оҳанглари ўрнига ижрочилардан янги давр қадриятларини акс эттирувчи шўх оҳангларни ижро этиш талаб қилина бошлади. Бу эса маъюс ва кўнгил торларини чертувчи классик дутор мусиқаларидан кескин фарқ қиларди.\nҲозирги кунда дутор яна ўз асл ўзлигини қайтариб олаётгандек. Умид қиламизки, Марказий Осиё ва хусусан ўзбек маданияти рамзи бўлган дутор шу кеча кундузда ва келажакда мусиқачилар ва мусиқа ихлосмандлари томонидан тегишли эътиборга эга бўлади.


Ўзбекистон Республикаси Адлия вазирлиги - Адлия вазирлиги: Мўйноқ туманидаги 164 нафар фуқарога компенсация пуллари тўланди\n02:56:26 (GMT +5), Пш, 12 дек 2019\nАдлия вазирлиги: Мўйноқ туманидаги 164 нафар фуқарога компенсация пуллари тўланди\nМаълумки жорий йилнинг 3 августида Президентнинг “Фуқаролар ва тадбиркорлик субъектларининг мулк ҳуқуқи кафолатланишини сўзсиз таъминлаш бўйича қўшимча чора-тадбирлар тўғрисида”ги Фармойиши билан давлат ва жамоат эҳтиёжлари учун олиб қўйилган ер участкаларини ҳамда унинг оқибатида етказилган зарарни хатловдан ўтказиш бўйича республика мувофиқлаштирувчи ишчи гуруҳи тузилди.\nШу муносабат билан, адлия вазири ўринбосари бошчилигидаги Қорақалпоғистон Республикасига бириктирилган ишчи гуруҳ жойга чиқиб, ҳақиқий аҳволни ўрганди. Жумладан, Мўйноқ туманида давлат ва жамоат эҳтиёжлари учун ер участкаларининг олиб қўйилиши муносабати билан етказилган зарарларни қопланиши бўйича фуқаролар билан учрашувлар ўтказилди.\nБугунги кунгача Мўйноқ туманида жами 164 нафар фуқароларнинг турар жойлари бузилганлиги ҳамда етказилган зарарни қоплаш учун 28 млрд. сўмга яқин компенсация пуллари тўланганлиги аниқланди.\nИшчи гуруҳ компенсация пулларини тўлиқ ва ўз вақтида тўланганлигига ойдинлик киритиш учун Ажиниёз ва Жиемуратов кўчаларига чиқиб аҳоли билан учрашув ўтказди.\nУчрашув давомида фуқаролар ер участкаларининг олиб қўйилиши ҳақида огоҳлантириш хатини олганлиги ҳамда етказилган зарар тўлиқ тўлаб берилгандан сўнг турар жойлари бузилганлигини маълум қилишди. Шуни таъкидлаш мумкинки, Қорақалпоғистон Республикаси бу соҳада муаммо келиб чиқмаслигига ҳудуд раҳбарияти жиддий эътибор берган.\nШу билан бирга, фуқароларга ер участкаларининг олиб қўйилиши муносабати билан ажратиб берилган янги ер участкаларида қурилаётган уйларга электр энергияси, табиий газ ва сувнинг етказиб берилиши бўйича айрим масалалар борлиги аниқланди. Мазкур масалаларни қисқа муддатларда ҳал қилиш бўйича Қорақалпоғистон Республикаси Вазирлар Кенгашида йиғилиш ўтказилди ва масъулларга тегишли топшириқлар берилди.


Исмоил Муҳаммад Cодиқ маслаҳатчи этиб тайинланди\n- Июль 30, 2018\nФазилатли Шайх Муҳаммад Cодиқ Муҳаммад Юсуф раҳимаҳуллоҳнинг суюкли фарзанди Исмоил Муҳаммад Содиқ Ўзбекистон мусулмонлари идорасида маслаҳатчи лавозимига тайинланди.\nХабарингиз бор, шу йил 9 февраль куни Муҳтарам Президентимиз Шавкат Мирзиёев Тошкент шаҳри Чилонзор туманига ташрифлари чоғида Шайх Муҳаммад Содиқ Муҳаммад Юсуф номида масжид барпо этиш бўйича муҳим топшириқлар бериб, улуғ алломанинг хотирасига юксак ҳурмат кўрсатиш ҳақидаги илиқ сўзларни айтган эдилар. Давлатимиз Раҳбари Шайх ҳазратлари энг оғир даврларда Ўзбекистон халқи, унинг тинчлиги, одамларнинг диний соҳада тўғри йўлдан боришлари учун жуда катта хизмат қилганларини айтиб, мана шундай илм аҳллари хотирасига эҳтиром кўрсатиш зарурлигини алоҳида уқтирдилар.\nБугунги кунда Шайх ҳазратларининг меросини ўрганиш, у кишидек чин эътиқод соҳибининг илмий фаолиятини давом эттириш, Ислом дини маърифатини кенг ёйиш, бузғунчи ғояларга қарши курашиш долзарб аҳамият касб этмоқда. Шу боис, мана шундай ишларни янада жадал олиб бориш йўлида раҳматли Шайх ҳазратларининг тўнғич фарзанди Диний идорада маслаҳатчи вазифасида меҳнат қилишида ҳам улуғвор мақсадлар кўзланган.\nШу ўрнида айтиш керакки, Исмоил Муҳаммад Содиқ кучли илмий салоҳият, ҳаётий тажриба ва ноёб истеъдод соҳиби ҳисобланади. 1976 йилда Тошкент шаҳрида таваллуд топган. 1994 йил «Исломий даъват куллияси»га ўқишга кирди. Тўрт йил бакалавр босқичида, сўнг икки йил магистратурада ўқиб, 2001 йили ушбу куллияни тамомлади. Шундан сўнг, элчихоналарда, диний таълим муассасаларида, нашр ишларида, сайт хизматларида ва таълим марказларида фаолият олиб борди.\nҲозирда Исмоил Муҳаммад Юсуф «Ҳилол нашр» матбаа нашриёти раҳбари ҳисобланади. 2011 йилда фаолият бошлаган ушбу нашриёт ҳозирда республикадаги энг кўзга кўринган ва илғор нашриётларнинг олди қаторидан жой олиб улгурди. Устоз Шайх ҳазратларининг китобларини ва яна бошқа бир қатор илмий-маърифий асарларни ўқувчилар қўлига етказишда изчиллик билан иш олиб борилмоқда. Ҳатто асарлар рус ва қардош халқлар тилларида ҳам нашр этилиб, хорижий давлатлардаги ўқувчиларга етказилмоқда.\nИсмоил Муҳаммад Содиқнинг мазкур фаолиятлардан ташқари илмий салоҳияти ҳам юқори. У киши расмий илм даргоҳларидан ташқари ўз оталари Шайх ҳазратларидан ҳам кўп таълим олган. Хусусан, «Тафсири Насафий» ва «Саҳиҳи Бухорий»дан ижоза олган. «Олтин Силсила»нинг таржимонларидан бири. Шайх ҳазратларининг барча китобларининг ношири ҳисобланади.\nАллоҳ таборака ва таоло Исмоил Муҳаммад Содиқни улуғ Устознинг вориси сифатида отасининг ишларини давом эттириб боришини насиб этсин ва янги шарафли мартабани Ҳақ таоло муборак айласин.\nЭрдон Эсанов, Ўзбекистон мусулмонлари идораси\nХодимлар бўлими мудири вазифасини бажарувчи\n3980 марта ўқилди\nДругие материалы в этой категории: « Макка ва Мадина зиёратчиларимизни кутмоқда\tЙўлларингиз очиқ, ибодатларингиз мақбул бўлсин!.. »\n2022 йилда Самарқанд туризм маркази ташкил этилади\nЎзбекистоннинг бой исломий мероси британиялик тадқиқотчилар диққатида\nДунёдаги энг йирик музейлардан бирида ислом санъати галереяси очилади\nАҚШда машҳур мусулмон Муҳаммад Али куни ўтказилди\nЭлчилар Ислом цивилизацияси марказига ташриф буюрди\nБААда «Энг буюк араб ақллари» жамғармаси ташкил этилди\n«Ғарбий турк хоқонлиги: тарих ва танга – пул тизими» номли монография нашр этилди\nШарқий Европанинг қадимий мадрасасига экскурсиялар бошланади\nАутизмга чалинган 5 ёшли қизалоқ Қуръонни тўлиқ ёдлади\nСамарқандда зиёратчилар учун меҳмонхоналар 24 тага етказилади\nМуфтий ҳазратлари жума мавъизасида: Ватан муҳофазасининг ажру савоби ҳақида сўзладилар (Фотолавҳа)\nМадраса ўқитувчилари билим ва маҳоратини оширмоқда\nМуфтий ҳазратлари Тошкент шаҳридаги “Ҳазрати Имом” (Хастимом) масжидига жума намозига ташриф қиладилар\n#ХУШХАБАР: ЯНГИ КЎРСАТУВ ТАШКИЛ ЭТИЛДИ!\nСамарқанддаги тарихий обида ва музейларга кириш ўқувчи ва талабаларга бепул бўлди\n“Moturidiylik ta’limoti va hozirgi zamon” mavzusida ii xalqaro onlayn ilmiy-amaliy simpozium axborot xati\nСамарқанд – туризм дарвозаси\nАфғонистонда ўзбек тили расмий мақом олганининг 18 йиллигига бағишлаб тадбир ўтказилди\n«The Evening Standards» нашри: Самарқанд сайёҳлар учун янада жозибали масканга айланди\nБухорога келган хориж сайёҳлари 3,5 бараварга ортди\nЗамонавий масалаларга бағишланган муҳим асарлар тақдим қилинди\nМуслима аёл ислом геометриясини янги босқичга олиб чиқади\n“Мирзақосим ҳожи” жоме масжиди янги бинода иш бошлади\nДиний идорада икки муҳим асарнинг тақдимоти ўтказилди (Фотолавҳа)\nХушхабар: "Кунгай" масжиди фойдаланишга топширилди\nЎзбекистон Президенти Қозоғистон халқи ва Президентига таъзия йўллади\nXXI асрнинг энг гўзал масжидлари маълум бўлди\nВақт – сиз эга бўлган энг қимматли бойлик


00:00 / 22.02.2009 | eski savollar | 1962\nБисмиллаҳир роҳманир роҳийм.Ассалому алайкум муҳтарам Шайх жаноблари.Ҳадис илмининг султони Абу Абдуллоҳ Муҳаммад ибн Исмоил Бухорийнинг “Ал-Адаб Ал-Муфрад китобини ўқиб (ўзбек тилидаги) тушуна олмай қолган ҳадислар шархини сиздан сўраб билишга ижозат бергайсиз.1.Ушбу китобнинг 331-боб. Абу Ҳурайра розияллоҳу анҳудан ривоят қилинди: Пайғамбар соллаллоҳу алайҳи вассалам: “Сизлардан бирортангиз “Э, бу замондан кўнглим қолди”, деб замонни сўкмасин. Чунки Аллоҳ замондир" деган ҳадис келган, бу пайғамбаримиз соллаллоҳу алайҳи вассалам ҳадисларидир.Мени тушунмаган нарсам , бу китобдан бошқа ҳадис китобларда ҳам учрайди. Масалан, ушбу китобнинг 332-боб. Мужоҳид розияллоҳу анҳу айтдилар: “Мусулмон киши биродарига ёв қараш қилиши, уни таъқиб қилиши ёки: “Қайердан келдинг?” “Қайерга кетяпсан?”-деб сўроққа тутиши макруҳдир”.Яъни, Мужоҳид розияллоҳу анҳу бу билан Пайғамбаримиз Муҳаммад соллаллоҳу алайҳи вассаламнинг ҳадисларини айтиб ўтдиларми ёки ўзларидан ривоят қилдими?2. 327-боб.билмаган нарсасини “Аллоҳ билади”, демасин сарловҳали ҳадис.Ибн Аббос розияллоҳу анҳу айтдилар: “Сизлардан бирортангиз билмаган нарсаси хусусида “Буни Аллоҳ билади”, демасин. Чунки Аллоҳ бундан бошқа нарсаларни ҳам билгувчи ва У бандаларга билмаган нарсасини ўргатувчидир. Унинг учун бундай дейиши Аллоҳ ҳузурида катта гуноҳдир”.Кўпчилик, яъни мен ҳам бирор нарсани билмасам “билмайман, яна Худо билади”деган жумлани кўп ишлатаман. Бу нарса одатий ҳолга айланиб қолган.Бу ҳадисга эътиборан бу жумлани айтмаслигимиз керакми?Ташаккур ва эҳтиромила...\n- «Ал-Адаб ал-Муфрад»нинг кайси таржимасини ўкидингиз билмадим. Аммо хадиси шарифларнинг курук таржимасини ўкиш сизнинг саволингизга ўхашаш саволларни келтириб чикариши турган гап. Биздаги кўпгина ихтилофларнинг келиб чикишига хам оят ва хадисларни диний илмлардан бехабар, араб тилини бир оз ўрганган одамлар таржима килиб нашр этгани туфайли бўлган. Шу эътибордан, мен аввал тафсир, кейин хадислар шархини килишга уринганман. Жумладан, Аллох таолонинг ёрдами ила «Ал-Адаб ал-Муфрад»ни хам шарх килиш бахтига муяссар бўлдим. Дуо килиб туринглар, хозир мазкур шарх тўрт жилдда чоп этилмокда.Абу Хурайра розияллоху анхудан ривоят килинади:«Расулуллох соллаллоху алайхи васаллам: «Сизлардан бирортангиз зинхор «Замон ўлсин», демасин. Чунки Аллохнинг Ўзи замондир», дедилар». Бунинг маъноси шуки, замонда бўлаётган хамма иш Аллохнинг иродасидир. Шунинг учун замондан шикоят килиш мумкин эмас. Одатда, одамларга бирор зиён етса, кандай замонга колдик ўзи, каби замонни сўкиш ва унда шикоят килишга турадилар. Аслида замонда содир бўлаётган барча нарсаларнинг асл килувчиси Аллох таоло Ўзи. Кўпинча, инсон ўз бошига етган мусибатга ўзи сабабчи хам бўлади. Баъзида гафлатда колади. Гохида керакли чора тадбирни кўрмайди. Сабаб бўладиган нарсаларни килмайди. Килинмаслиги лозим бўлган ишни килади ва хоказо. Бундан пайтда замондан шикоят килиш ўз айбини замонга тўнкаришдан бошка иш бўлмай колади.Ибн Аббос розияллоху анхудан ривоят килинади: «Сиздан бирортангиз хеч качон ўзи билмаган нарсани Аллох билади, демасин. Холбуки, Аллох ундан бошкани биладир. Бас, Аллох у билмаган нарсани билади. Бу Аллохнинг хузурида катта айбдир», деди». Бу ерда баъзи одамларнинг мутакаббирлик ила ўзи билмайдиган нарсани «билмайман» дегиси келмасдан, ўз айбини яшириш учун «Аллох билади» дейиши хакида бормокда. Кўпгина хадисларда сахобалар розияллоху анхум «Аллох ва Унинг Расули билувчи» деганлари келган. Расулуллох соллаллоху алайхи васаллам буни инкор килмаганлар. Чунки сахобалар бу гапни кибр учун ва ўз билимсизликларини яшириш учун айтмаганлар. Балки, аввал билмасликларини эътироф килиб туриб кейин илмни Аллох таолога ва Унинг Расулига нисбат берганлар.\nИмоми Аъзам ҳақларида хабар қилинганми


UFCда дебют қиладиган ўзбекистонлик: Заррух Адашев ҳақида нималар биламиз? / CHAMPIONAT.asia\nUFCда дебют қиладиган ўзбекистонлик: Заррух Адашев ҳақида нималар биламиз?\n12 июн 2020 14:58\nКуни кеча ўзбекистонлик яна бир спортчи Заррух Адашев ММА оламидаги энг нуфузли лига - UFCда жанг қилиши ҳақида хабарлар тарқалди.\nБугун ушбу спортчимиз ҳақидаги маълумотларни эътиборингизга ҳавола қилмоқчимиз.\nЗаррух Адашев 1992 йилнинг 29 июлида Самарқанд шаҳрида туғилган. Болалигидан спортга қизиққан ва 5 ёшидан бошлаб акаси Шохрух билан бирга шуғуллана бошлаган. Орадан вақт ўтиб у мураббий Икром Жалилов бошчилигида қўл жанги билан шуғулланади. Вилоят ва Республика миқёсидаги бир қатор мусобақаларда ғолиб бўлади.\nҚўл жанги бўйича кўп карра Ўзбекистон чемпиони, халқаро турнирлар ғолиби, 2010 йилда Осиё чемпиони бўлган.\n2012 йилда акаси билан бирга АҚШга кўчиб ўтади ва Lion Fights кикбокс залида шуғуллана бошлайди. 2013 йилда профессионал кикбоксда дебют қилади, 2015 йилга келиб эса ROC промоушенидаги ММА жангида иштирок этади.\nБунгача у АҚШда WKU йўналишида кикбоксинг бўйича 2 карра жаҳон чемпиони, 2012 йилда MMA бўйича WKA йўналиши кумуш медали соҳиби бўлиб улгурганди.\n2015 йили ROC 51 турниридаги ММА жанги муваффақиятсиз чиқади ва...\nМақоланинг тўлиқ қисми қуйидаги саҳифада > > > UFCда дебют қиладиган ўзбекистонлик: Заррух Адашев ҳақида нималар биламиз?\nУлар ҳақиқий "йиртқич", бироқ гўзаллик қаршисида ожиз. UFC жангчиларининг илҳом парилари 10\nРоссия клуби Ҳабиб Нурмагомедовга расмий шартнома таклиф қилди ва битим тез орада имзоланади 10\nУ ногирон бўлиб қолиши мумкин эди, энди эса UFC чемпиони. Чарльз Оливейра ҳақида ҳикоя 0\nТАВСИЯ ҚИЛАМИЗ! Хабибдан кейинги чемпион - Оливейра! Оғир аҳволга тушган бўлсада, иккинчи раундда рақибини нокаут қилди 1\nТавсия қиламиз! UFC камарига даъвогар спортчи қора танли болани тарбияламоқда. У ажойиб ота, аммо яқинда ирқчилик муаммосига дуч келди 1\nДана Уайт ҳаммага қарши! UFC президенти Америка ҳақиқатини қандай ўзгартирмоқда? 0


Яқин тарихдан сабоқлар | Jahonnoma\nҚилич билан келган қилич билан кетади, деган гап “Ҳукмдор” китобидан чиқиб, қарийб мақолга айланди. Балки ўтмишнинг шарт-шароитлари қилич билан келишни тақозо этгандир. Аммо ХХ аср тугаб, ХХI асрга одим отилаётган шу кунларда бутун дунёда демократик йўлларгина охир оқибатда кутилган натижага олиб келмокда.\nДарвоқе, демократик жараёнда бутун халқ иштирок этади, демократик ташкилотлар фаолият кўрсатади. Қилич йўли танланганда эса масала бир тўда кишидан ташқарига чиқмайди. Бу ўз-ўзидан озчиликнинг кўпчиликка ҳукм этишини кўрсатади.\n1789 йилда Франциядаги Доминикус тариқатига мансуб зиёлилар бир клуб тузишганди. Бу клуб тез орада сиёсий жамиятга айланди ва унга “якобинчилар” номи берилди. Франциядаги ихтилол пайтида якобинчилар етакчи ўрин тутдилар. Уларнинг мақсади халқнинг хоҳиш истагига қарамай қиролни ўлдириш ва жамиятга ўз қарашларини ҳукмрон қилиш эди. Бу тарихга “ойдинлар диктатураси” номи билан кирди.\nЎзимиздан бири “Бу халққа бахтни мажбур қилиб бериш керак. Мушук кирлаб кетган бўлса ҳам чўмилишни истамайди. Уни тозалаш учун мажбуран чўмилтирар экансиз, қўлларингизни тирнайди. Халқимиз истамасада, биз унинг бўйнидан бўғиб бахтиёр этамиз”, деганида менинг жавобим “якобинчи” калимаси бўлганди. У якобинчи калимасидан оғринганди.\nБугунга қадар дунёнинг бирор бир ерида якобинчиларнинг халққа манфаат сақлаганларини кўриш мумкин эмас. Якобинчилар худбин бўладилар. Тахтга ўтирган фалон кишининг ўрнида мен бўлсам, яхшироқ бўларди, деган тушунча билан яшайдилар. Кеча-кундуз хаёлларида тахт ва тахтда ўтирган кишини йўқотиш масаласи бўлади. Халқни эса унутадилар. Бу демократияни унутишдир. Эртага фавқулодда ҳокимиятга келган такдирларида ҳам ашаддий диктаторга айланадилар ва узоқ қололмайдилар. Чунки халқни мушук деб биладилар ва ўз дунё қарашларини унга мажбурлайдилар.\nГватемалада тахт учун кўтарилган қилич 36 йил қон тўкди. 140 минг инсоннинг ёстиғи қуриди. Оқибатда бу йўлдан воз кечилиб, демократик чорага бош урилди.\nХўш, Тожикистонда нима бўлди? Афғонистон толиблари ҳам замонавий якобинчилардир. Ўз қарашларини халққа мажбурламокдалар.\nГул етганда очилади дейишади. Аммо гулнинг очилишини қилич билан ёки қон билан кутиш, тезлаштириш ва гулни қучоққа босиш, туҳфа этиш учун эмас, балки қабр устига қўйиш учун етиштириш демаккдир.\nТуркияда Нажмиддин Эрбакан 27 йилдан кейин ҳукуматга етган эди.\nАмерикада бугун иқтидорда бўлган Демократик партиянинг мужодала йўли ҳам оз бўлган эмас.\nБу билан биз ҳам кутиб ўтираверамиз деган хулоса чиқариш нотўғри. Аксинча, фикрларни ҳар турли машмашалару, ўзаро нифоқларга қаратилган кин, адоватдан тозалаб, демократик йўлларни қидириб топишга ва бу жараённи тезлатишга йўналтирмоқ керак. Ўшанда натижага тезроқ етиб келинади. Яъни, демократия йўли қилич йўлидан яқиндир.\nТарихга якобинчилар қандай кирган бўлсалар, Озарбайжондаги Суръат Ҳусейнов воқеаси ҳам тарихдан сабоқ чиқармаганлар саҳифасида ўз ўрнини топди. Зотан бу каби воқеалар ХХ асрнинг онда сонда учрайдиган нуқталари ўлароқ бугундан нарига ўтмайди.\nХХI аср ва келажак демократия йўлинигина танийди.\nДемократик йўл билан келган ғалаба ҳам ҳалол, ҳам фойдали, ҳам боқий бўлади.\nFiled under: Kundalik | Tagged: якобинчилар |\n« Кузатув Мустақиллик йиллари »


17:29 / 12.09.2017\nБельгиялик актёр Жан Клод Ван Даммнинг кенжа ўғли, 21 ёшли Николас Ван Варенберг бирйўла бир неча айбловлар бўйича ҳибсга олинди. Хусусан, у гиёҳванд моддаларни сақлаш, бировни ноқонуний озодликдан маҳрум қилиш ва қуролли ҳужум содир этишда гумон қилинмоқда, дея хабар беради TMZ.\nМанбага кўра, воқеа Аризона штатидаги Темпе шаҳрида рўй берган. Варенбергнинг қўшнилари полицияга қўнғироқ қилиб, унинг лифтни ўйнаб, ишдан чиқараётганини айтишган. Воқеа жойига етиб келган ҳуқуқ ҳимоячилари йигитнинг квартирасига олиб борувчи қон изларини аниқлашган. Варенбергнинг қўшниси эшикни очиб, унинг қўли қонаганини айтган.\nШундан сўнг полиция ходимлари ортларига қайтишга қарор қилишган. Кутилмаганда пастда ўша қўшни уларга етиб олиб, Варенбергнинг квартирасидан қочиб чиққани, Ван Даммнинг ўғли унга пичоқ ўқталиб таҳдид қилганини маълум қилган. Қўшнининг сўзларига кўра, унинг ҳуқуқ-тартибот ходимларига эшикни очгани йигитга ёқмаган.\nВаренбергнинг хонаси тинтув қилинганда полиция ходимлари у ердан худди ўша пичоқ ва марихуана топишган.


Протагор (м.а. 480-410) | www.ziyouz.uz\nБош саҳифа ҲикматномаМумтоз файласуфлар ҳикматиПротагор (м.а. 480-410)\nҚадимги юнон файласуфи, моҳир нотиқ Протагор Абдера шаҳрида туғилган. У софистлардан бўлиб, талабаларга фалсафа, нотиқлик ва баҳс санъати (эристика)дан сабоқ берган. «Софист» — қадимий юнонча сўз бўлиб, уста, яратувчи, ихтирочи, донишманд деган маъноларни англатади. Аммо м.а. V асрнинг иккинчи ярмидан бу сўз алоҳида маъно касб эта бошлади. Яъни фалсафа, нотиқлик ва баҳс санъатидан пуллик сабоқ берувчилар софистлар деб атала бошлади.\nПротагорни 411 йилда даҳрийликда айблашди, унинг «Тангрилар ҳақида» деб номланувчи китоби ёқиб юборилди, ўзи ўлим жазосига ҳукм этилди. Аммо ҳукм бекор қилиниб, Протагор авф этилди ва Афинадан бадарға қилинди. Протагор 410 йилда Жанубий Италиядан Сицилияга кетаётиб, Мессин бўғозида сувга чўкиб ҳалок бўлди.\nУнинг қуйидаги асарлари маълум: «Тангрилар ҳақида», «Баҳс илми», «Нарсаларнинг ибтидоий тартиби тўғрисида», «Давлат тўғрисида», «Буюк сўз», «Моҳият ҳақида» ва бошқалар.\nИрландиянинг «Хэйн энд соне» деб аталувчи кема қатнови бирлашмасининг тамғасида қўл панжаси ва уч томчи қон суврати тасвирланган.\nБу белги замирида Протагор учун муаммо ҳисобланган «масала»нинг моҳияти акс этган тарихий воқеа ётади.\nАйтишларича, бир одамнинг икки ўғли ва бисотида биттагина кемаси бўлган. У ана шу кемани қайси ўғлига мерос қилиб қолдиришини билмай боши қотади. Ўйлай-ўйлай охир-оқибат, икки ўғлига бир хил шарт қўяди. Яъни, қайси бири кеманинг ён чеккасига биринчи бўлиб қўлини теккизса, кема ўшанга насиб этишини маълум қилади. Белгиланган куни икки ўғил икки қайиққа ўтириб, кема томон зўр бериб эшкак эша бошлайдилар… Акаси анча илгарилаб кетганини кўрган кенжа ўғил болтани олиб, бир қўлининг панжасини чопади. Сўнг кесилган панжани кема томон улоқтиради. Натижада кема зукко кенжа ўғилга насиб этади…\nИнсон барча нарсаларнинг: мавжуд нарсаларнинг мавжудлигини ва номавжуд нарсаларнинг номавжудлигини белгиловчи омилдир.\nМана бу нақл файласуф Протагор тафаккурининг мевасидир: «Тимсоҳ бир аёлнинг боласини ўғирлаб кетди. Онаизор тимсоҳдан жигарбандини қайтариб беришини ўтиниб сўради.\n— Майли, болангни қайтариб бераман. Фақат бир шартим бор. Сен менга ҳақиқатни айтишинг керак! — деди.\nАёл бир оз ўйланиб, деди:\n— Лекин, барибир, сен менга боламни қайтармайсан.\n— Демак, сўзингдан кўринадики, ҳақиқатни айтиш-айтмаслигингдан қатъи назар, болангни қайтаролмайман. Негаки, агар сенинг ҳозиргина оғзингдан чиққан сўзлар ҳақиқат бўлса, унга мувофиқ болангни сенга қайтармаслигим керак. Борди-ю, сўзларинг ҳақиқатлигини инкор этсанг ҳам фарзандингни қайтариб беролмайман. Чунки сен менинг шартимни бажармаган бўласан!»\nПротагор шогирди Эватл билан шартнома тузади. Бу шартномага мувофиқ Эватл ўзи олиб борган суд жараёнида ғолиб чиқса, Протагорга пул бериши лозим эди. Лекин шогирд бирор суд жараёнини бошлашга шошилмайди. Тоқати тоқ бўлган устоз шогирдига: «Сени судга бераман», — деб пўписа қилади. Эватл эса ҳали битта ҳам суд жараёнида ғолиб чиқмаганини рўкач қилиб, пул беришдан бош тортади.\n— У ҳолда судга мурожаат қиламиз. Агар ажрим менинг фойдамга ҳал бўлса, сен менга пул берасан. Борди-ю, сен ғолиб чиққан тақдирингда ҳам мендан қарздор бўлиб қоласан. Чунки аввал шундай шартлашганмиз, — дейди.\nЎз устозига муносиб шогирд бўлган Эватл Протагорни мана бу жавоб билан лол қолдиради:\n— Агар судда мен мағлуб бўлсам, сизга пул бермаслигим аниқ. Чунки келишувимизга мувофиқ мен ғолиб бўлсамгина тўлов тўлашим лозим. Суд жараёнида ғолиб чиқсам ҳам пул бермайман. Чунки мен ғалаба қозонган бўламан.\n(Устоз ва шогирд ўртасидаги бу муаммоли мунозара жаҳон тарихи саҳифаларида «Эватл сафсатаси» номи билан муҳрланиб қолган).\n← Аввалги Аввалги Мо-Цзи (Мо Ди) (м.а. 480-400)\nКейинги → Кейинги: Ҳоргий (Горгий) (м.а. 483-375)


Уларга мулоқот учун сўзлар шарт эмас » Скачать музыку бесплатно новинки музыки 2016-2017\nУларга мулоқот учун сўзлар шарт эмас\nЖонзотлар кимга ишониш мумкин-у, кимга йўқлигини жуда яхши сезишади. Болалардаги ички эзгулик, тўғрилик ва ҳатто қўрқмаслик каби ҳислатлар миттивойлар ҳамда уларнинг тўрт оёқли дўстлари ўртасидаги меҳрга тўла, мустаҳкам муносабатлар учун замин яратади. Бундай дўстлик камдан-кам учрайдиган - бир-бирини тушуниш хисси билан ажралиб туради, ижодий қадамларга ундайди ва ўзига жалб этади. XABARDOR.UZ ҳам мана шундай қадамлардан бирини амалга оширди. Қуйида жамланган фотосуратлар инсонга ғайриоддий кайфият улашишига ишончимиз комил. Ушбу қизалоқнинг дўстлари ундан ўн марта катта, уларнинг қалбида ҳам мана шундай улкан эзгулик жам бўлган. Табиат қўйнида яна нима билан машғул бўлиш мумкин? Сукунат ичра ойдин тун ҳукмрон... Жим! Унинг панжаларида доимо иссиқ. [img][/img]Кўп маънога эга бўлган танишув. [img]http://s3.uzhd.net/wp-content/uploads/2015/12/6ad5c0bb34e4a702975b6f81cca86d0a.jpg[/img] Иккаламиз бирга бўлсак, ҳар қандай иш қизиқарли бўлади. Ҳатто сенга ёрдамга шошилмасалар ҳам. Бир-бирларини учратиб қолишди ва ўшандан бери ажралишмади Иккита бош биттасига қараганда яхшилиги аниқ! Бир тўшакда бир хил тушлар кўрамиз Миттивойлар доим бирга бўлишлари керак! Ёввойи табиат баъзида юмшоқ ва момиққа айланади. Тақ-тақ. Уйчада ким яшайди? Биз сен билан қондошмиз! Дўстинг совқотиб қолмаслигидан бохабар бўлиб туриш – ҳақиқий ғамхўрлик! Ҳеч қачон ким сенинг ҳақиқий дўстинг бўлишини олдиндан билмайсан. Балки бунинг ўзи бир мўъжизадир? Manba: xabardor.uz